Indonesia siasat tragedi rusuhan bola sepak, liga digantung seminggu

JAKARTA: Presiden Indonesia Joko Widodo hari ini mahu siasatan penuh dijalankan berhubung tragedi rusuhan yang mengorbankan 129 orang termasuk dua anggota polis dalam rusuhan yang tercetus selepas perlawanan bola sepak di Stadium Kanjuruhan, Malang, Jawa Timur, Sabtu malam.

Kementerian Belia dan Sukan, Persatuan Bolasepak Seluruh Indonesia (PSSI) dan polis juga diminta melakukan penilaian menyeluruh terhadap pelaksanaan pertandingan dan juga prosedur keselamatan.

“Saya kesal dengan berlakunya tragedi ini dan berharap ini adalah tragedi terakhir bola sepak di tanah air. Jangan ada lagi tragedi kemanusiaan seperti ini di masa hadapan,” katanya dalam satu kenyataan.

Rusuhan selepas perlawanan antara Arema FC dengan Persebaya Surabaya turut menyebabkan 180 lagi cedera, menurut Polis Jawa Timur.

Ketua Polis Daerah Jawa Timur Inspektor Jenderal Nico Afinta berkata penyokong Arema yang berang setelah pasukan mereka tewas 3-2 dalam pertembungan ‘derby Jawa Timur’ memasuki kawasan padang untuk menyerang pemain dan pegawai.

Anggota keselamatan cuba memujuk penyokong kembali ke tempat duduk, tetapi mereka semakin ganas menyebabkan gas pemedih mata digunakan dan seterusnya berlaku rempuhan semasa mereka cuba lari keluar.

“Mereka berhimpit-himpit di salah satu pintu keluar, kalau tidak salah Pintu 10 atau Pintu 12 hingga menyebabkan ada yang sesak nafas dan kekurangan oksigen dan pasukan perubatan mencuba sedia upaya menjalankan usaha menyelamat,” kata Nico.

Gas pemedih mata turut digunakan di luar stadium ke arah perusuh yang menghalang jalan keluar dan melempar objek ke kenderaan kereta perisai rombongan kelab Persebaya Surabaya.

Insiden itu turut menyebabkan beberapa penyokong Arema FC dan anggota keselamatan mengalami kecederaan serta 13 unit kenderaan polis rosak dan dibakar.

Sementara itu, Ketua Umum PSSI Mochamad Iriawan mengumumkan Liga 1 musim 2022-2023 digantung selama seminggu, manakala Arema FC dilarang menjadi tuan rumah untuk baki perlawanan.

“Kami memohon maaf kepada keluarga mangsa dan semua pihak atas kejadian ini,” katanya.

Beliau berkata pasukan penyiasat PSSI dihantar ke Malang dan akan memberi kerjasama penuh kepada pihak polis untuk menyiasat kes yang mencalarkan imej bola sepak Indonesia.

Arema FC pula telah membentuk Pusat Pengurusan Krisis untuk menyalurkan maklumat dan sedia memberi pampasan kepada mangsa.

Kelab-kelab di Liga 1 Indonesia mengucapkan takziah atas tragedi yang berlaku, manakala di KUALA LUMPUR, ucapan sama dirakamkan Persatuan Bola Sepak Malaysia dan Kelab Bola Sepak Johor Darul Ta’zim (JDT FC) kepada keluarga mangsa-mangsa yang terkorban.

“Doa dan ingatan kami sentiasa bersama anda. Tiada tempat dalam bola sepak untuk insiden sebegini sehingga melibatkan kehilangan nyawa,” menurut JDT FC menerusi hantaran di Facebook rasmi kelab.

Rusuhan Sabtu malam merupakan antara tragedi paling tragis dalam dunia bola sepak.

Pada 1964, 318 orang terbunuh dan 500 cedera semasa perlawanan kelayakan Olimpik antara Peru dan Argentina di Stadium Nasional di Lima, Peru.

Pada 2001, polis melepaskan gas pemedih mata ke arah penyokong liar semasa perlawanan antara Hearts of Oak dan Asante Kotoko di Ghana, Afrika menyebabkan 70,000 orang bergegas keluar dari stadium sekaligus berlaku rempuhan hingga 126 orang terbunuh. – BERNAMA


Pan Gon puji padang Stadium Sultan Ibrahim

ISKANDAR PUTERI: Ketua jurulatih kebangsaan Kim Pan Gon memuji padang Stadium Sultan Ibrahim selepas Malaysia menewaskan Turkmenistan 1-0 dalam perlawanan persahabatan antarabangsa Tier 1, di sini, malam tadi.

Ia adalah kali pertama Harimau Malaya beraksi di stadium berkenaan yang merupakan gelanggang keramat pasukan Johor Darul Ta’zim (JDT), susulan penutupan Stadium Nasional di Bukit Jalil awal tahun ini, bagi pemasangan rumput baharu, Zeon Zoysia, yang juga digunakan di sini.

Warga Korea Selatan itu berkata keadaan padang tersebut membolehkan anak buahnya melakukan permainan pantas, justeru beliau berterima kasih kepada JDT kerana menawarkan pasukannya untuk berlatih serta bermain di sini bagi dua aksi persahabatan, termasuk menentang Hong Kong pada 28 Mac ini.

“Ia (padang) baik dan kami boleh bermain permainan pantas, jika kami ada lebih ramai pemain laju kami boleh beri anda lebih banyak gol. Dari segi pemain, saya berpandangan mereka mesti menyesuaikan diri (dengan kualiti padang) kerana kami mungkin akan bermain di padang yang lebih baik di Qatar (Piala Asia 2023), lebih banyak permainan pantas dan lawan yang lebih kuat.

“Secara keseluruhannya, (bermain di Stadium Sultan Ibrahim) adalah latihan yang baik untuk kami dan kami juga dalam persekitaran yang baik, terima kasih JDT kerana menyediakan padang ini,” katanya pada sidang media selepas perlawanan, di sini, malam tadi.

Dalam perlawanan itu, pemain sayap JDT Muhammad Akhyar Abdul Rashid muncul wira apabila menjaringkan gol kemenangan pada separuh masa pertama.

Malaysia mempunyai peluang untuk menjaringkan lebih banyak gol dengan beberapa percubaan cantik, namun penjaga gol Turkmenistan Rasul Charyyev bertindak cemerlang termasuk menepis tendangan gunting Muhammad Akhyar dan menghalang serangan berganda Mohamad Faisal Abdul Halim pada separuh masa kedua.

Ini adalah kemenangan kedua Malaysia ke atas Turkmenistan selepas menewaskan skuad ‘The Green’ itu, 3-1, dalam aksi Kumpulan E Kelayakan Piala Asia 2023 di Stadium Nasional, Jun tahun lepas. – BERNAMA


MFL akui ada tunggakan bayaran wang kemenangan kepada JDT

Presidennya, Datuk Ab Ghani Hassan berkata, pembayaran ‘hutang’ tersebut bakal dilunaskan secara berperingkat pada Ogos dan Oktober ini, namun enggan memaklumkan jumlah tunggakan bayaran kepada kelab terbabit.

“Sebenarnya MFL memang mempunyai wang tertunggak dengan JDT, ini berkenaan hadiah wang tunai pada musim 2020 yang lepas dan saya ketika itu Ketua Pegawai Eksekutif (CEO) MFL telah mendapat perkenan daripada pemilik kelab JDT, Tunku Ismail Sultan Ibrahim untuk melambatkan bayaran.

“Tunku Ismail memahami keadaan ekonomi dan kewangan MFL yang kehilangan wang tajaan kira-kira RM30 juta akibat pandemik COVID-19, bayaran itu akan dibuat dan pada tahun ini dan tunggakan hanya dengan JDT sahaja, pasukan lain tiada,” katanya kepada pemberita selepas Majlis Rumah Terbuka Aidilfitri Persatuan Penulis-Penulis Sukan Malaysia (SAM) 2023 di sini hari ini.

Dalam pada itu, menurut Ab Ghani MFL telah membuat pembayaran kepada JDT sebanyak RM250,000 pada bulan lepas.

Sebelum ini, Tunku Ismail mendedahkan Persatuan Bola Sepak Malaysia (FAM) mempunyai hutang lama yang belum dilunaskan dan mahu ia ditolak sekiranya JDT dikenakan denda susulan tiga kejadian membakar suar oleh penyokongnya dalam saingan Liga Super.

Bagaimanapun, dua hari lepas Presiden FAM, Datuk Hamidin Mohd Amin menafikan badan induk itu mempunyai hutang dengan JDT, sebaliknya memaklumkan hutang yang dimaksudkan oleh Tunku Ismail itu mungkin membabitkan pembayaran hadiah kemenangan yang masih belum dijelaskan sepenuhnya oleh MFL kepada JDT.

Sebelum ini, sekumpulan penyokong JDT  telah membakar suar tiga kali selepas perlawanan membabitkan kelab itu sekali gus melanggar peraturan Artikel 70.1 Kod Tataterbit FAM yang melarang penyokong membawa masuk barang larangan ke dalam stadium.

Tindakan membakar suar tersebut dilakukan ketika Harimau Selatan itu menang dua perlawanan Liga Super masing-masing ke atas Sabah FC pada 31 Mac dan Kedah Darul Aman (KDA) FC (9 April) serta aksi Piala FA berdepan PDRM FC (14 April). – BERNAMA


Jual beli dadah guna ‘dark web’ makin popular – AADK

PUTRAJAYA: Aktiviti jual-beli dadah semakin membimbangkan apabila ada yang melakukan transaksi itu secara dalam talian menerusi laman web gelap (dark web).

Ketua Pengarah Agensi Antidadah Kebangsaan (AADK), Sutekno Ahmad Belon berkata, pembelian melalui laman web itu dilihat semakin popular dan dikesan aktif di negara ini.

Selain itu, katanya, pembelian juga dilakukan menerusi aplikasi seperti WhatsApp dan Telegra,

“Sekarang ini selain pergi kepada tokan, mereka boleh buat pesanan (dadah) dan dihantar terus ke rumah.

“Itu yang perlu diberi perhatian ibu bapa untuk lihat bungkusan yang ada di dalam rumah supaya boleh lihat dan tapis (cegah penyalahgunaan dadah),” katanya dalam sidang media di sini pada Isnin.

Beliau berkata demikian selepas Mesyuarat Jawatankuasa Kabinet Membanteras Gejala Dadah (JKMD) Bilangan 1 2023, yang dipengerusikan oleh Timbalan Perdana Menteri, Datuk Seri Dr Ahmad Zahid Hamidi di Bangunan Perdana Putra.

Mengambil maklumat daripada klien-klien AADK, Sutekno berkata, individu yang mengambil dadah secara ‘suka-suka’ mengaku membelanjakan sekitar RM50 bagi setiap tiga hari sebagai permulaan, manakala jumlah tersebut dianggar meningkat berdasarkan tahap keparahan individu tersebut.

Katanya, klien AADK turut memberitahu bahawa, harga dadah adalah mengikut keasliannya serendah RM18 termasuk kos penghantaran.

“Pihak berkuasa sedang berunding dengan kementerian yang menyelia perkara ini untuk dikaji dan dilaksanakan untuk diregulisasi,” tambahnya.

Dalam perkembangan lain, Sutekno berkata, Kementerian Dalam Negeri (KDN) menerusi AADK sedang mengesan sekitar 1.097 penagih dadah di seluruh negara dalam usaha memberi rawatan dan pemulihan kepada kumpulan tersebut.

Setakat tahun lalu, pihaknya sudah mengesan seramai 123,139 penagih dadah di negara ini, dengan penglibatan golongan belia dalam penagihan dadah dikategorikan sebagai membimbangkan.

Author

Fazleen Safina Abd Jamil

View all posts

View all posts


Polis Kelantan rampas mercun, bunga api bernilai lebih RM217,000 sejak 25 Mac

KOTA BHARU: Polis Kelantan telah merampas pelbagai jenis mercun dan bunga api di negeri ini bernilai RM217,194 sejak 25 Mac lalu sehingga semalam.

Ketua Polis Kelantan, Datuk Muhamad Zaki Harun berkata, jumlah berkenaan membabitkan 39 kes serta tangkapan melibatkan 25 lelaki dan enam wanita warga tempatan.

“Kesemua rampasan pelbagai jenis mercun dan bunga api itu dipercayai untuk jualan sempena Aidilfitri,” katanya pada sidang media di Ibu Pejabat Polis Kontinjen (IPK) Kelantan, di sini, hari ini.

Mengulas lanjut, Muhamad Zaki berkata, kesemua individu berkenaan ditahan kerana membawa mercun dan bunga api tanpa sebarang permit daripada pihak polis.

Katanya, kesemua suspek yang ditahan itu disiasat mengikut Seksyen 8 Akta Bahan Letupan 1957.

Menurutnya, setakat ini, pihaknya masih belum menerima sebarang laporan berkaitan kecederaan melibatkan mercun dan bunga api.

“Kita akan terus melakukan pemantauan terhadap aktiviti penjualan mercun dan bunga api yang dijual secara terbuka tanpa mendapatkan permit daripada pihak polis terlebih dahulu,” katanya.

Beliau turut mengingatkan ibu bapa supaya sentiasa memantau anak-anak mereka daripada terlibat dengan urusan jual beli mercun dan bunga api. – BERNAMA


Takwim persekolahan 2023 bermula Mac kekal – Radzi

KAJANG: Takwim persekolahan 2023 yang dijadual bermula pada bulan Mac kekal selepas mengambil kira pelbagai faktor, menurut Menteri Kanan Pendidikan Datuk Dr Radzi Jidin.

Beliau berkata pelbagai faktor diambil kira dalam penyediaan takwim persekolahan termasuk kebarangkalian banjir di negeri-negeri Pantai Timur pada hujung tahun susulan musim Monsun Timur Laut dan sela masa yang panjang selepas peperiksaan Sijil Pelajaran Malaysia (SPM) untuk pelajar melanjutkan pelajaran.

“Bulan lain pun ada banjir juga, kita tak nafikan tapi secara umumnya kita tahu di musim monsun kemungkinan berlaku banjir itu tinggi.

Kita lihat dalam konteks pengurusan peperiksaan antara cabaran paling besar dihadapi Lembaga Peperiksaan adalah untuk menguruskan SPM sewaktu banjir, kadang-kadang menimbulkan banyak perkara teknikal dan menyukarkan pelaksanaan peperiksaan,” katanya kepada pemberita selepas sesi Slot Khas Tanya DRJ semasa Hari Terbuka Pejabat Pendidikan Daerah Hulu Langat di sini hari ini.

Selain itu, beliau berkata dengan pelaksanaan takwim sedia ada, sela masa bagi calon SPM yang telah menduduki peperiksaan tidak terlalu panjang seterusnya momentum pembelajaran pada pelajar berkenaan dapat dikekalkan.

Sementara itu, Radzi berkata semua Pejabat Pendidikan Daerah (PPD) perlu berusaha menukar persepsi masyarakat, pentadbir sekolah dan guru yang melihatnya sebagai “kumpulan datang ke sekolah untuk mencari kesalahan” walaupun situasi itu tidak berlaku.

Beliau berkata pihak PPD perlu turun ke sekolah untuk mendekati dan memahami masalah dihadapi guru-guru dan pentadbir seterusnya mengemukakan isu berkenaan kepada pihak atasan agar Kementerian Pendidikan dapat meneliti pendekatan yang boleh dilaksanakan.

“Selain itu, kita tekankan juga bahawa PPD ini mesti sentiasa terbuka kepada masyarakat sebab itu minggu ini PPD di seluruh negara boleh pilih satu atau dua hari di hujung minggu untuk melaksanakan Hari Terbuka PPD.

Semua pihak yang ingin berurusan dengan PPD boleh datang, kerana kita ingin menghantar mesej bahawa PPD sentiasa terbuka, apa yang paling penting untuk kita lihat bahawa pendidikan ini sama ada di peringkat Jabatan Pendidikan dan PPD sentiasa cakna dengan apa yang berlaku di bawah sana,” katanya.

Beliau berkata ini membolehkan sebarang maklumat daripada bawah (pentadbir dan guru-guru) dan sebarang polisi daripada pihak atasan  (kementerian) dapat dijelaskan kepada seluruh masyarakat. – BERNAMA


Hamzah berdepan tanggungjawab besar jadi Ketua Pembangkang efektif

CYBERJAYA: Pelantikan Ahli Parlimen Larut, Datuk Seri Hamzah Zainudin sebagai ketua pembangkang mewakili Perikatan Nasional (PN) di Dewan Rakyat adalah sesuatu di luar jangkaan ramai.

Ini kerana umumnya orang ramai termasuk penganalisis menjangkakan Pengerusi PN, Tan Sri Muhyiddin Yassin atau Timbalan Presiden PAS, Datuk Seri Tuan Ibrahim Tuan Man akan menggalas jawatan itu.

Penganalisis politik, Mujibu Abd Muis berkata kepada MEDIA VARIASI, apa-apa pun umum tidak tahu apa yang dibincangkan di sebalik tabir PN sehinggakan Hamzah diangkat sebagai ketua pembangkang.

Menurut, Pensyarah Universiti Teknologi Mara (UiTM) itu, bagaimanapun beliau melihat pelantikan itu sebagai satu lumrah yang biasa dan merasakan Hamzah memegang tanggungjawab yang penting.

“Saya rasa yang paling penting dilihat bagaimana untuk menginstitusikan jawatan itu supaya benar-benar efektif dan corak kepimpinan di Parlimen itu menjadi lebih baik, berkualiti dan fokus kepada isu-isu yang sepatutnya.

“Tidak menjadi ketua pembangkang yang terlampau retorikal dan populis, itu yang kita tidak mahu. Jadi, bila kita bercakap tentang politik baharu ini, salah satu perkara yang perlu kita perhatikan juga dalam konteks reformasi institusi itu mungkin jawatan ketua pembangkang.

“Kita harus memperkasakan bukan sahaja jawatan ketua pembangkang tetapi pembangkang dalam erti kata yang sebenar,” katanya ketika dihubungi bagi mengulas pelantikan Hamzah itu.

Tambahnya, ini juga merupakan masanya untuk melihat pembangkang diberikan peruntukan, hak dan pelbagai kemudahan yang sama dengan kerajaan.

“Mungkin kita sudah boleh bercakap tentang pembangkang diberi peruntukan yang sama dengan kerajaan, ada akses kepada maklumat, diberi dana, diberi ruang yang secukupnya untuk membuat semak dan imbang dengan dibesarkan akses kepada jawatan-jawatan khas di Parlimen, itu antaranya lah.

“Siapa juga nanti menjadi ketua pembangkang, maka jawatan itu benar-benar boleh diguna pakai dan dimanfaatkan sepenuhnya bagi perjalanan demokrasi negara,” jelasnya lagi.

Pelantikan Hamzah sebagai ketua pembangkang adalah di luar jangkaan [VIDEO]

Author

Faridah Amiratul

View all posts

View all posts


Ikan lumba-lumba cedera ditemukan terdampar di Pantai Air Papan

MERSING: Seekor ikan lumba-lumba yang cedera di bahagian ekor ditemukan terdampar di pesisiran Pantai Air Papan di sini kira-kira 9.15 pagi tadi.

Pengarah Perikanan Negeri Johor, Zainudin Abd Wahab berkata, mamalia spesies ‘Tursip Truncates’ atau lebih dikenali ikan lumba-lumba hidung botol, yang masih hidup itu dipercayai cedera akibat terkena batu atau karang ketika dibadai ombak susulan laut bergelora.

Bagaimanapun, beliau berkata, memandangkan kecederaan dialami haiwan dipercayai berusia lingkungan satu hingga dua tahun itu tidak serius, ia dilepaskan semula ke laut mengikut prosedur operasi standard (SOP) yang ditetapkan.

“Jabatan Perikanan Malaysia memohon jabatan, agensi dan masyarakat agar sentiasa melaporkan kepada jabatan itu sebarang spesies terancam termasuk penyu yang ditemukan terdampar. Usaha secara bersendirian tidak mampu untuk menyelesaikan cabaran ini.

“Jabatan Perikanan Negeri Johor sentiasa komited mengurus sumber perikanan, menjalankan penguatkuasaan undang-undang dan bertekad melindungi sumber perikanan di perairan negeri ini,” katanya dalam kenyataan hari ini.

Sementara itu, Pegawai Angkatan Pertahanan Awam (APM) Mersing, Kapten Nurnajibah Abdullah dalam kenyataan berasingan berkata, petugas Menara Penyelamat Pantai APM, Zul Hafiq Rafiizan menemukan ikan itu di persisiran pantai ketika meletakkan bendera amaran kira-kira 800 meter dari menara.

Menurutnya Zul Hafiq kemudiannya cuba melepaskan ikan yang dianggarkan seberat 30 hingga 35 kilogram  itu, mengikut laluannya namun gagal berikutan keadaan air pasang dan ombak kuat.

“APM menghubungi Pejabat Perikanan untuk tindakan lanjut dan mereka hadir ke lokasi kejadian sebelum melepaskan ikan itu di Teluk Buih di sini,” katanya. – BERNAMA


Remaja perempuan didakwa sebabkan kematian adik lelaki tanpa niat

JOHOR BAHRU: Seorang remaja perempuan dihadapkan ke Mahkamah Majistret Kanak-kanak di sini hari ini terhadap pertuduhan menyebabkan kematian tanpa niat adik lelakinya, minggu lepas.

Remaja berusia 17 tahun 11 bulan itu bagaimanapun mengaku tidak bersalah di hadapan Majistret Zhuhainie Zull Kafli.

Anak sulung daripada lima adik-beradik itu didakwa menyebabkan kematian tanpa niat adik lelakinya berusia 16 tahun, di sebuah rumah di Jalan Mini Stadium, Kampung Ulu Pulai, Ulu Choh di sini, kira-kira 1.50 tengah hari, 19 Oktober.

Remaja itu didakwa mengikut Seksyen 304 (b) Kanun Keseksaan yang boleh dihukum penjara maksimum 10 tahun atau denda atau kedua-duanya sekali, jika sabit kesalahan.

Bercakap kepada pemberita di luar mahkamah, Pengarah Pendakwaan Negeri Johor, Tengku Amir Zaki Tengku Abdul Rahman yang mengendalikan pendakwaan bersama Timbalan Pendakwa Raya, Hayatul Wirdah Mohd Yunos berkata pendakwaan menawarkan jaminan sebanyak RM10,000.

Bagaimanapun, pihak pembelaan yang mewakili remaja tersebut Abd Rahim Ali, Jihad Syahida Nadia Zakaria dan Nur Zafirah Norizan, memohon agar jumlah jaminan itu dikurangkan atas alasan tertuduh adalah kanak-kanak.

“Selain itu, kita juga mengambil kira pendapatan keluarga dan latar belakang persekolahan yang mana pada tahun hadapan, tertuduh akan mengambil Sijil Tinggi Persekolahan Malayaia (STPM),” kata Abd Rahim ketika ditemui di luar mahkamah.

Mahkamah kemudian menetapkan jaminan RM10,000 dengan seorang penjamin berserta syarat tambahan tertuduh perlu melapor diri di Balai Polis Gelang Patah setiap sebulan sekali.

Difahamkan, bapa remaja berkenaan membayar jaminan tersebut.

Mahkamah menetapkan 5 Disember untuk sebutan semula kes.

Pada 19 Oktober lepas, media melaporkan seorang remaja perempuan membaling pisau ke arah adik lelakinya sehingga menyebabkan remaja lelaki itu meninggal dunia.

Hasil bedah siasat mengesahkan punca kematian si adik disebabkan tusukan hujung pisau pemotong sayur yang terkena pada saluran darah utama (arteri) di bahagian kanan lehernya sekali gus menyebabkan pendarahan yang banyak. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Tun M, tokoh pemimpin dunia ucap tahniah kepada PM ke-10

CYBERJAYA: Usainya istiadat angkat sumpah jawatan Perdana Menteri ke-10 pada petang semalam, Datuk Seri Anwar Ibrahim dihujani ucapan tahniah daripada kalangan pemimpin dan tokoh terkemuka dunia.

Antara yang terawal menzahirkan ucapan tersebut adalah Presiden Indonesia, Joko Widodo (Jokowi) yang membuat panggilan telefon kepada Anwar.

Malahan, Anwar turut berkongsi perkembangan itu di Facebook, dengan menggambarkan hubungan Malaysia dan Indonesia sebagai sahabat sejati yang terjalin sejak sekian lama.

Sementara itu di Malaysia, Pengerusi Pejuang Tanah Air (Pejuang), Tun Dr Mahathir Mohammad pagi ini turut menzahirkan ucapan tahniah terhadap Perdana Menteri ke-10 itu.

“Saya ucap tahniah kepada Dato’ Seri Anwar Ibrahim di atas pelantikan sebagai Perdana Menteri Malaysia yang ke-10.

“Selamat maju jaya,” tulisnya ringkas di Facebook.

Meninjau ruangan Twitter, rata-rata pemimpin-pemimpin dunia turut mengucapkan tahniah kepada Anwar menerusi platform berkenaan.

Antaranya Perdana Menteri Australia, Anthony Albanese; Perdana Menteri India, Narendra Modi dan Setiausaha Negara Amerika Syarikat (AS), Antony J Blinken.

Congratulations @anwaribrahim on your inauguration as Malaysia’s Prime Minister. I look forward to continuing the long history of friendship and cooperation between our countries, working together through ASEAN for the benefit of our shared region.

— Anthony Albanese (@AlboMP) November 24, 2022

Congratulations Dato' Seri @anwaribrahim on your election as the Prime Minister of Malaysia. I look forward to working closely together to further strengthen India-Malaysia Enhanced Strategic Partnership.

— Narendra Modi (@narendramodi) November 24, 2022

Setiausaha Negara Amerika Syarikat, Antony Blinken turut merakamkan ucapan tahniah kepada Datuk Seri Anwar Ibrahim di atas pelantikan sebagai Perdana Menteri. pic.twitter.com/hc0dYEeloy

— BERNAMA TV 🇲🇾 (@BernamaTV) November 25, 2022

Author

Diyana Rahip

View all posts

View all posts


‘Setakat RM8 hang ni aku tak heran lah’ – Pekerja warung berang ditegur tiada adab

CYBERJAYA: Seorang individu mendakwa menerima layanan biadab selepas dia memberi teguran mengenai adab yang ditunjukkan oleh pekerja di sebuah warung ikan bakar di Kuala Perlis.

Menerusi video tular yang dikongsi pengguna aplikasi X @macchiatodolce, memaparkan pekerja terbabit dilihat melintas jalan dengan laju sebelum melempar wang berjumlah RM8 kepada mereka.

“Macam gini eh layan customer dari awal memang biadab, amik order asal boleh, nak senyum jauh sekali. Bila orang tegur baik baik terus mengamuk macam takda pedoman hidup,” katanya.

Difahamkan, individu dikenali sebagai Farah memberitahu selepas selesai membuat pesanan, salah seorang rakannya ingin menukar pesanan sekaligus membuat pekerja dipercayai pemilik kedai berang.

Bercerita lanjut, pemilik kedai itu sebaliknya menyuruh pekerja yang lain melayan rakannya dengan nada biadab.

“Hang layan sat depa ni, banyak tanya sangat,” ulas pemilik kedai kepada pekerjanya.

Sehubungan itu, selepas selesai melakukan pembayaran, Farah memberi teguran secara lembut agar melayani pelanggan dengan penuh adab.

“Lain kali layan customer elok-elok na.

“Lepas tu dia terus terpekik bagi semua orang tengok,” ujarnya.

Tidak lama selepas itu, pemilik kedai dengan mimik muka penuh rasa marah tampil ke meja makan mereka lalu mencampak wang berjumlah RM8 kepada Farah.

“Hang anak dara lagi buat perangai elok-elok sikit. Hang bayar RM8 dekat aku, hang nak cakap lebih kurang.

“Setakat RM8 hang ni aku tak heran la, customer aku ramai lagi, hang cakap elok aku bagi elok, hang cakap tak elok muka hang jahanam,” selar pemilik kedai.

Dakwanya lagi, pemilik kedai itu turut melayan pelanggan-pelanggan lain dengan cara yang dikatakan sangat biadab.

Hantaran itu mendapat perhatian ramai warganet yang rata-ratanya meluahkan pengalaman mereka berhadapan dengan sikap kurang ajar pekerja di warung terbabit.

“Pernah makan kedai ni, memang semua jenis muka masam pastu nak taknak amik order. Bukan sorang, almost semua pekerja dia macam tu. Mak aku nak minta sudu pun takut sampai pi ambik sendiri kat kaunter,” luah netizen.

“Weh sis, I baru pi minggu lepas. Taukey dia sumpah kerek nak mampus dahlah tak senyum dekat customer. Lepastu rude nak mampus. Boyfriend order mee kuah tapi tak rasa apa. Aku pulak order nasi daging merah, rasa hangit kelat serupa buka api kuat, ABC ceroi nak mampos,” kongsi netizen.

“Baru je balik daripada Langkawi and that time kita orang pergi Idamansuri, sangat biadab je layanan diorang. Kalau biadab dekat kita sorang takpe, ini biadab dengan orang tua. Ingat trend ke apa jadi biadab dengan customer. Lepastu baca google reviews semua cakap memang staff biadab,” kongsi netizen.

Author

Nurul Ain Japri

View all posts

View all posts


Bantuan kesan mudarat vaksin terkubur bersama Rafiq

AJAL maut di tangan Tuhan tetapi kehidupan di dunia ini perlu ikut aturan.

Seorang pemuda berusia 21 tahun, Mohd Rafiq Aiman dari Hulu Langat selamat dikebumikan di Tanah Perkuburan Islam Hulu Langat pada 25 Disember 2022.

Allahyarham menderita kesan sampingan vaksin (AEFI) sejak Ogos 2021.

Harapannya untuk mendapat Bantuan Khas Kewangan Kesan Mudarat Vaksin COVID-19 sejak setahun setengah lalu berkubur lebih awal.

Memanglah wang tidak boleh membeli kesihatan namun tanpa wang susah agak sukar untuk memulihkan tubuh yang tidak sihat.

Arwah sebelum ini adalah pelajar semester lima Diploma Kejuruteraan Elektrik dan Elektronik di Politeknik Sultan Idris Shah Sabak Bernam.

Mohd Rafiq terpaksa ikut aturan di tempat belajarnya yang menetapkan semua pelajar diwajibkan menjalani program vaksinasi bagi membolehkannya menduduki peperiksaan.

Aturan yang mewajibkan pengambilan vaksin ini ditetapkan oleh Kementerian Kesihatan Malaysia (KKM).

Program awal vaksinasi diperkenalkan mantan menterinya, Datuk Seri Dr Adham Baba di bawah pentadbiran Tan Sri Muhyiddin Yassin sebelum ia diteruskan oleh Khairy Jamaluddin di bawah pentadbiran Datuk Seri Ismail Sabri.

Penetapan itu menjadikan pergerakan rakyat amat sukar, jika tiada bukti pengambilan vaksin, tidak boleh masuk klinik, dilarang merentas negeri, dilarang masuk pusat beli belah, hendak beli makan pun seolah bertaraf pengemis, tidak boleh masuk kerja malah ada yang ditamatkan perkhidmatan jika tiada bukti vaksinasi.

Rakyat yang tidak ambil vaksin dianggap dan dilihat sebagai ‘penjenayah masyarakat’ yang tidak layak bebas bergerak di muka bumi Tuhan.

Dalam suasana PKP, apabila diuar-uarkan beberapa jenis vaksin sedang dalam percubaan dan akan dikeluarkan, pihak kerajaan memaklumkan kepada rakyat jika ada mudarat boleh dapat Bantuan Khas Kewangan Kesan Mudarat Vaksin COVID-19.

Namun bantuan ini menimbulkan tanda tanya kerana untuk memohonnya perlu melalui tiga jawatankuasa.

Jawatankuasa Farmakovigilans, Jawatankuasa Teknikal Perubatan dan Jawatankuasa Utama yang ditugaskan memberikan kelulusan akhir untuk bantuan khas.

Adakah dengan banyaknya jawatankuasa ini sekadar satu ‘alasan’ untuk mengelakkan daripada membayar pampasan atau memperakui pemohon adalah mereka yang terkesan vaksin?

Ini amat pelik kerana pada masa itu sesiapa dijangkiti COVID-19, pihak KKM akan segera hantar ambulans ke rumah untuk menjemput rakyat yang telah dikesan ada COVID-19.

Begitu pantas mereka bergerak malangnya perkara ini tidak dijelmakan pada tindakan memberi bantuan kesan vaksin COVID-19.

Apa itu vaksin? Asasnya ia adalah virus COVID-19 yang dilemahkan melalui proses di makmal apabila disuntik ke badan diharapkan sistem badan manusia akan melawan virus COVID-19 ini.

Disebabkan ia virus lemah, apabila berada dalam badan, sistem badan manusia akan mula menyerang virus ini lalu akan tercipta antibodi dan perkara ini dipanggil imunisasi.

Tetapi badan setiap manusia berbeza, apabila dimasukkan ke badan ada yang tidak boleh terima dan boleh membawa maut, perkara ini sudah dijangkakan.

Kerana itulah kerajaan telah bersetuju menimbangkan bantuan khas kesan mudarat vaksin.

Malang bertimpa-timpa, prosedur menerima bantuan khas ini amat sukar.

Mohd Rafiq telah mengadu kepada PPIM sejak 28 Februari 2022 dan berita mengenainya telah disiarkan melalui portal berita.

Mantan menteri ketika itu Khairy Jamaluddin tidak memberi maklum balas sehinggalah pembubaran kerajaan untuk pilihan raya.

Nampaknya bantuan itu hanya tinggal dalam bentuk tulisan di alam maya.

Rakyat yang terkesan akibat vaksinasi COVID-19 sebenarnya sukar mendapat bantuan yang diuar-uarkan.

Selain Mohd Rafiq, dua remaja yang meninggal dipercayai selepas menerima dos kedua vaksin Sinovac pada 18 Ogos tahun 2021 juga dilaporkan tidak menerima bantuan kewangan seperti dijanjikan.

Bapa kepada dua mangsa itu, Muhammad Shah Rovinderjit menceritakan arwah anaknya Putri Nur Rabiatul Nabihah, 21, dan anak angkatnya Nurul Airawani Nazira, 24, meninggal tepat selepas dua minggu menerima dos kedua vaksin berkenaan.

Arwah Putri Nur Rabiatul dilaporkan mendakwa dadanya terlalu sakit seperti dicucuk, meninggal setelah tiba di hospital.

Arwah Nurul Airawani meninggal di hadapan rumah sebelum dibawa ke hospital.

Muhammad Shah meluahkan rasa aneh melihat jenazah anaknya Putri Nur yang wajahnya keluar darah dan ada kesan surgeri di kepalanya, sedangkan hospital memaklumkan kematian akibat COVID-19 tidak membuat surgeri.

Ketika arwah disahkan meninggal, Muhammad Shah membuat permintaan untuk lihat jasadnya tetapi tidak dibenarkan kerana SOP, SOP yang membuka ruang salah guna kuasa.

Permohonan laporan post mortem juga tidak diberi, KKM dan mantan menteri ketika itu Khairy Jamaluddin hanya ‘mengunci mulut’.

Pada September 2021, COVIDNOW, mendedahkan 51.08 peratus daripada 324 kes kematian adalah membabitkan mereka yang sudah mendapat dua dos vaksin dalam tempoh tujuh hari.

Data KKM menunjukkan jumlah kematian COVID-19 yang tidak setara di antara individu yang menerima vaksin lengkap terutama bagi penerima vaksin Sinovac.

Secara keseluruhan, daripada 18,802 kematian yang dicatatkan dalam kumpulan set data itu, seramai 922 (4.9 peratus) individu diberi vaksin lengkap.

Penerima vaksin Sinovac menyumbang 710 daripada 922 kematian ini (77.0 peratus), walaupun penerima merangkumi 51.5 peratus orang yang lengkap divaksin pada 6 September termasuk tempoh 14 hari selepas dos kedua.

Sebagai perbandingan, penerima vaksin Pfizer menyumbang 206 kematian (22.3 peratus).

Menurut Ketua Aktivis Persatuan Pengguna Islam Malaysia (PPIM), Datuk Nadzim Johan kes tuntutan oleh Rafiq bersama-sama 40 yang terkesan vaksin sudah lama difailkan menerusi peguam PPIM.

Pada 4 Mac 2022, menerusi laporan Berita Harian, KKM memaklumkan seramai 17 individu layak terima bantuan kewangan khas berjumlah RM195,000 selepas mengalami kesan sampingan yang serius akibat vaksin COVID-19.

Ibarat pemenang ‘ jackpot’ kedai nombor ekor, diumumkan jumlah kemenangannya tetapi tidak diketahui wujud atau tidak pemenang itu atau ia sekadar manis di bibir agar tidak dipertikaikan rakyat.

Lebih dahsyat, majoriti rakyat tidak tahu pun kewujudan bantuan khas berkenaan dan cara permohonannya.

Bantuan yang diperkenalkan pada 22 Mac 2021, bernilai tidak lebih RM50,000 jika berlaku kesan sampingan serius kepada penerima vaksin COVID-19 sehingga memerlukan rawatan berpanjangan di hospital, dan tidak lebih RM500,000 sekiranya berlaku hilang upaya kekal atau kematian disebabkan imunisasi itu.

Mereka yang layak menerima bantuan itu adalah individu yang mendapatkan suntikan vaksin menerusi Program Imunisasi COVID-19 Kebangsaan (PICK).

Individu itu harus mengalami kesan sampingan yang serius dalam tempoh tiga bulan dari tarikh inokulasi.

Laporan mengenai kesan sampingan yang serius perlu dikemukakan kepada NPRA oleh kakitangan kesihatan yang merawat pesakit.

Bagi kematian, laporan bedah siasat perlu disertakan. Permohonan hanya akan dipertimbangkan dalam tempoh setahun dari tarikh AEFI kali pertama dilaporkan.

Anehnya, permohonan bantuan hanya akan dipertimbang dalam tempoh setahun, bukankah laporan post mortem sudah dikeluarkan selepas kematian?

Jadi kenapa perlukan tempoh setahun jika AEFI sudah dilaporkan kali pertama, walaupun belum ada kematian? Jika berlaku kematian pun ramai yang tidak tahu wujudnya bantuan.

Namun dalam kes Mohd Rafiq, arwah tidak sempat untuk mendapat semua bantuan kewangan ini, terpaksa berjuang sendiri bersama keluarganya sehingga ke nafas terakhir.

Jika arwah sempat terima bantuan, pastinya boleh mendapatkan rawatan yang lebih baik ketika hayatnya.

*Tulisan ini adalah pendapat peribadi penulis dan tidak mencerminkan pendirian MEDIA VARIASI

Author

Tun Puteh Wanti

View all posts

View all posts


Risda laksana pemutihan data pekebun kecil

KUALA LUMPUR: Pihak Berkuasa Kemajuan Perusahaan Kecil Getah (Risda) sedang giat melaksanakan pemutihan data pekebun kecil pada tahun ini bagi mendapatkan data terkini pekebun kecil getah di seluruh Malaysia.

Timbalan Perdana Menteri, Datuk Seri Dr Ahmad Zahid Hamidi berkata, langkah itu bertujuan memastikan hanya mereka yang layak menerima Bantuan Musim Tengkujuh (BMT).

“Kita tidak mahu mereka yang tidak layak mengikut kategori yang telah ditentukan kementerian dan Risda akan menerima (bantuan) dan mereka ini tidak sepatutnya masuk dalam senarai,” katanya ketika menggulung perbahasan Usul Menjunjung Kasih Titah Diraja di Dewan Rakyat hari ini.

Beliau menjawab soalan dibangkitkan Zahari Kechik (PN-Jeli) yang memohon kerajaan mengkaji semula senarai penerima BMT supaya bantuan tersebut diberikan kepada penoreh getah yang benar-benar perlu dibantu berikutan terdapat pekebun kecil getah tidak aktif, masih mendapat bantuan tersebut.

Bagi BMT Tahun 2022, sejumlah RM800 seorang dibayar dalam tempoh musim tengkujuh iaitu masing-masing sebanyak RM300 bagi November dan Disember 2022 serta RM200 pada Januari tahun ini.

Sementara itu, Ahmad Zahid yang juga Menteri Kemajuan Desa dan Wilayah berkata, sekurang-kurangnya 10 program Pendidikan dan Latihan Teknikal dan Vokasional (TVET) Tahfiz bakal diwujudkan di seluruh negara tahun ini.

Beliau berkata ketika ini, hanya terdapat tiga program TVET Tahfiz dan kementeriannya sedang berkolaborasi dengan pelbagai pihak untuk menambah luas program tersebut.

“Terdapat kira-kira 250,000 anak-anak di maahad tahfiz yang perlu dirungkaikan masa hadapan mereka dari segi peluang kerjaya walaupun mereka hafal 30 juzuk al-Quran,” katanya.

Menurut beliau program TVET memperlihatkan satu kemajuan luar biasa melibatkan kebolehpasaran, sebagai contoh 98.4 peratus graduan TVET Universiti Kuala Lumpur (UniKL) mendapat pekerjaan.

Ahmad Zahid berkata perkara itu menunjukkan kursus-kursus yang disediakan bersesuaian dengan permintaan pasaran guna tenaga, di samping bantuan Kerajaan-Industri (GITC) sebagai badan perantara. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Cuaca panas sangat! Ikuti tips jimat elektrik dari TNB

CYBERJAYA: Dek kerana cuaca di Malaysia kini semakin panas dan berjerebu, pihak Tenaga Nasional Berhad (TNB) tampil berkongsi beberapa tip kepada pengguna mengenai penggunaan elektrik secara berhemah.

Menurut TNB, penggunaan elektrik kemungkinan meningkat disebabkan cuaca panas yang dialami ketika ini.

Justeru, antara langkah penjimatan diambil oleh pengguna adalah menerusi ruang tamu, luar rumah, bilik tidur, dapur dan bilik mandi.

“Antara amalan penjimatan elektrik yang mudah dilakukan di ruang tamu dan luar rumah adalah mematikan penyaman udara, kipas serta lampu di dalam bilik yang kosong. Selain itu, mematikan suis peralatan elektrik seperti komputer selepas selesai menggunakannya.

“Di bilik tidur, hidupkan kipas bagi membantu pengedaran udara di dalam bilik pada waktu malam dan tetapkan masa untuk pendingin hawa dimatikan bagi menjimatkan penggunaan elektrik selain kerap menyenggara.

“Di bahagian dapur, elakkan meletak petis sejuk di tempat yang panas seperti tempat terdedah kepada pancaran terus cahaya matahari atau berhampiran dengan dapur memasak dan susunkan barang-barang di dalam peti sejuk sekurang-kurangnya dua pertiga kapasiti ruangan ia untuk membiarkan pengudaraan udara sejuk.

“Elakkan juga suis alat pemanas air di dalam bilik mandi terbuka tanpa digunakan. Selain itu, mandi air sejuk tanpa menggunakan pemanas air bagi membantu badan terasa lebih segar,” kata TNB dalam satu kenyataan.

Jelasnya, saranan itu diberi berdasarkan kepada Jabatan Meteorologi Malaysia (MetMalaysia) yang mengeluarkan amaran cuaca panas tahap satu (berjaga-jaga) di beberapa kawasan dengan cuaca berkenaan boleh mencecah di antara 35 hingga 37 darjah celsius.

Tambahnya, pengguna digalakkan untuk memanfaatkan perkhidmatan meter pintar sekiranya sudah siap dipasang atau melalui portal dan aplikasi myTNB bagi memantau penggunaan elektrik secara langsung.

“Layari www.mytnb.com.my/energy-efficiency/home-energy-savings-tips/tips-tricks untuk mengetahui maklumat lanjut mengenai langkah penjimatan elektrik dengan bijak,” maklumnya.

Author

Diyana Rahip

View all posts

View all posts


Mahkamah tolak permohonan Syed Saddiq cabar kredibiliti saksi utama pendakwaan

KUALA LUMPUR: Mahkamah Tinggi di sini hari ini menolak permohonan pihak pembelaan bagi mencabar kredibiliti seorang saksi utama pendakwaan dalam perbicaraan kes bekas Menteri Belia dan Sukan Syed Saddiq Syed Abdul Rahman yang berdepan tuduhan pecah amanah dan pengubahan wang haram.

Pembelaan memohon untuk mencabar kredibiliti bekas Penolong Bendahari Angkatan Bersatu Anak Muda (Armada) Parti Pribumi Bersatu Malaysia Rafiq Hakim Razali berhubung dakwaan terdapat perbezaan dalam keterangan lisan saksi pendakwaan ke-13 itu di mahkamah dan rakaman percakapan yang direkod Suruhanjaya Pencegahan Rasuah Malaysia (SPRM) pada 2020.

Pesuruhjaya Kehakiman Datuk Azhar Abdul Hamid ketika membuat keputusan itu berkata tiada keperluan untuk mencabar kredibiliti saksi berkenaan.

“Selepas meneliti keterangan lisan dan rakaman percakapan saksi itu, mahkamah mendapati terdapat perbezaan kecil yang tidak terjumlah kepada percanggahan yang material atau serius. Oleh itu, permohonan pembelaan untuk mencabar kredibiliti saksi ditolak,” katanya.

Peguam Gobind Singh Deo yang mewakili Syed Saddiq kemudiannya memohon supaya salinan percakapan yang dirakam SPRM itu diserahkan kepada pihak pembelaan dan mahkamah menetapkan petang ini untuk mendengarnya.

Pendakwaan dikendalikan Timbalan Pendakwa Raya Datuk Wan Shaharuddin Wan Ladin.

Pada 25 Julai lepas, Azhar mengarahkan pihak pendakwaan supaya menyerahkan salinan rakaman percakapan Rafiq Hakim kepada mahkamah untuk penelitian bagi mengesahkan perbezaan yang terdapat dalam keterangan lisan dan rakaman percakapan berkenaan, sebelum permohonan untuk mencabar kredibiliti saksi diputuskan.

Percanggahan itu merujuk kepada masa dan tempat arahan yang didakwa diberikan oleh Syed Saddiq kepada Rafiq Hakim dan Penolong Setiausaha Armada Ahmad Redzuan Mohamed Shafi untuk mengeluarkan RM1 juta dan tujuan acara kutipan dana di Muar.

Syed Saddiq, 29, didakwa bersubahat dengan Rafiq Hakim yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Bagi pertuduhan kedua, Syed Saddiq didakwa menyalah guna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 dan 21 April 2018.

Ahli Parlimen Muar itu juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018. – BERNAMA


Tiada pemimpin yang ‘bersih’ 100 peratus – Shahaniza Shamsuddin

SHAH ALAM: Calon Ahli Majlis Kerja Tertinggi UMNO, Datuk Seri Shahaniza Shamsuddin menyifatkan dalam mana-mana parti sekalipun, belum wujud pemimpin yang benar-benar bersih.

“Ada tak pemimpin yang betul-betul bersih dan disenangi rakyat, jawapannya tak ada.

“Baik dalam mana-mana parti. Baik PKR, Amanah, DAP, PAS, Pejuang, Armada, Bersatu, tak ada yang 100 peratus bersih atau baik.

“Jadi tidak sepatutnya timbul isu mempersoalkan figura pemimpin dari parti politik sendiri, ahli parti perlu hormat institusi parti dan memahami Perlembagaan parti.

“Betulkan niat kenapa kita masuk UMNO, perjuangan untuk bantu rakyat, jangan jadi gunting dalam lipatan, talam dua muka itu agenda diri bukan agenda rakyat, “katanya pada Wacana Siri 388: Pemilihan UMNO: ‘Strategi Kembali Berkuasa?’ yang disiarkan menerusi platform Sinar Harian pada Selasa.

Turut menjadi panelis adalah calon Ahli Majlis Kerja Tertinggi UMNO, Datuk Mohd Razlan Muhammad Rafii dan Datuk Dr Fathul Bari Mat Jahya manakala Azlan Shah Nabees Khan bertindak sebagai moderator.

Mengulas lanjut, Shahaniza menegaskan anggota parti perlu hormati institusi berkenaan dengan memahami perlembagaan dan matlamat UMNO serta tidak menjadikannya sebagai kepentingan peribadi.

Beliau bersama Razlan dan Fathul Baru merupakan antara tiga daripada 95 calon yang bertanding bagi merebut 25 kerusi Majlis Kerja Tertinggi UMNO, pada pemilihan parti peringkat bahagian dan pusat, Sabtu ini.

Mengulas lanjut mengenai pemimpin tertentu yang lantang mengkritik kepimpinan UMNO selama ini, Shahaniza berkata perkara ini tidak sepatutnya timbul di kalangan pemimpin tertinggi parti mempersoalkan tentang pemimpin dia sendiri.

“Saya selalu cakap kalau nak masuk UMNO kena baca dulu perlembagaan UMNO, kamu faham tak penubuhan UMNO ini untuk apa?Apa niat kita masuk?

“Adakah niat kita untuk kepentingan diri atau perjuangan. Bila niat untuk diri sendiri dia tak bawa parti,” ujarnya.

Mengenai pemilihan kali ini, beliau sedikit skeptikal akan berlaku perpecahan ditambah dengan cerita yang tidak enak didengar yang akan menyebabkan persepsi buruk terhadap UMNO,

“Alhamdulillah siri pemilihan kali ini walaupun ada juga kes-kes terpencil yang kontroversi segalanya berjalan lancar,” katanya.

Author

Tun Puteh Wanti

View all posts

View all posts


Pegawai polis miliki jam tangan Rolex hasil wang pemberian ibu bapa – Bukit Aman

PETALING JAYA: Dua jam tangan mewah jenama Rolex dimiliki seorang pegawai kanan polis dibeli menggunakan wang hadiah pemberian ibu dan mendiang bapanya, yang merupakan ahli perniagaan berjaya.

Pengarah Jabatan Integriti dan Pematuhan Standard (JIPS) Bukit Aman, Datuk Seri Azri Ahmad berkata, ia hasil siasatan awal dijalankan pihaknya terhadap pegawai terbabit.

“Polis sedang menjalankan siasatan ke atas seorang pegawai kanan polis yang memiliki gaya hidup mewah dengan memiliki dua utas jam tangan Rolex.

“JIPS Bukit Aman akan meneruskan siasatan dari pelbagai sudut,” katanya dalam satu kenyataan.

Terdahulu, Ahli Parlimen Kepong, Lim Lip Eng menggesa Bukit Aman menyiasat bagaimana seorang pegawai polis boleh memiliki dua jam itu yang bernilai lebih RM400,000, seperti didedahkan dalam satu kes mahkamah baru-baru ini.

Sebelum ini, media melaporkan seorang wanita Mou Ei Leen, 41, didakwa mencuri jam tangan Rolex Sky-Dweller (Model 326135) dan Rolex GMT Master-II 9 (Model 116718 LN) daripada suaminya, seorang pegawai polis, tiga tahun lalu.

Nama suaminya tidak disebutkan dalam laporan itu.

Ei Leen didakwa di Mahkamah Majistret Ipoh mengikut Seksyen 380 Kanun Keseksaan, yang membawa hukuman maksimum 10 tahun penjara dan denda jika sabit kesalahan.

Tertuduh kemudian dibebaskan dengan jaminan RM3,000.

Peguamnya dilaporkan berkata, wanita itu dalam proses perceraian dan tinggal berasingan daripada suaminya sejak dua tahun lalu.

Kes kecurian itu dilaporkan berlaku ketika mereka masih tinggal bersama.

Author

Fazleen Safina Abd Jamil

View all posts

View all posts


KJ sifatkan isu dengan Tun M selesai

SEREMBAN: ‘It’s Okaylah, Tun M dan saya juga, kita dah selesai lah,’. Itu jawapan bekas Menteri Kesihatan, Khairy Jamaluddin Abu Bakar atau KJ berhubung isu yang berbangkit antaranya dengan Tun Dr Mahathir Mohamad dengan menganggapnya sudah selesai.

Bekas Ahli Parlimen Rembau itu juga bersetuju dengan permintaan bekas Perdana Menteri itu bahawa tiada keperluan untuk isu antara mereka dipanjangkan lagi.

“Tak payah dipanjangkan lagilah. Beliau (Tun M) pun dalam bual bicara itu kata ‘not discuss anymore’,” katanya kepada pemberita selepas Majlis Pelancaran dan Memperkenalkan Pasukan Jelajah Negeri Sembilan 2023 di Sri Sendayan, hari ini.

Khairy yang juga Presiden Persatuan Berbasikal Negeri Sembilan (PBNS) diminta mengulas rancangan temubual podcast Keluar Sekejap yang menjemput Dr Mahathir sebagai tetamu, baru-baru ini.

Pada program Keluar Sekejap dikendali dan dihoskan bekas Ketua Pemuda UMNO bersama bekas Ketua Penerangan UMNO, Shahril Hamdan itu, Khairy bertanya kepada Mahathir “Kenapa Tun tak suka saya?”.

Mahathir yang kelihatan sedikit tergamam bagaimanapun menjawab soalan itu dengan tenang dengan mengatakan ia disebabkan Khairy pernah bersaing dengan anaknya, Datuk Seri Mukhriz Mahathir.

Dalam pada itu, ketika ditanya sama ada Perdana Menteri, Datuk Seri Anwar Ibrahim akan turut dijemput dalam program sama, tanpa mengiyakannya, beliau berkata, akan ada elemen kejutan pada program itu akan datang.

“Kita ada perancangan untuk jemput pelbagai tokoh, jadi antaranya adalah ‘surprise’, takkan kita nak umumkan, kita simpan dulu.

“Ada (kemungkinan) Tun M akan dijemput sekali lagi tapi bukan dalam masa terdekat,” katanya.

Dalam pemilihan UMNO pada Mac 2009, Khairy menewaskan Mukhriz dan bekas Menteri Besar Selangor, Datuk Seri Dr Mohamad Khir Toyo dalam pertarungan tiga penjuru untuk merebut jawatan Ketua Pergerakan Pemuda UMNO.

Podcast bersama Dr Mahathir itu ditonton oleh 1.6 juta orang dalam tempoh 26 jam. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Menu Rahmah mula dijual di dua restoran Hameediyah mulai Mac

Pengurus Nasi Kandar Hameediyah cawangan Sungai Ara, Muhd Salim Ahmed Seeni Parkir berkata, sebagai permulaan, menu itu hanya ditawarkan di dua cawangan sahaja, iaitu di cawangan Sungai Ara dan Lebuh Campbell.

“Menu Rahmah akan ditawarkan setiap hari bermula 5 petang hingga 10 malam. Hidangan ini akan ditawarkan pada waktu tertentu setiap hari dan tidak menyasarkan jumlah jualan,” katanya kepada wartawan selepas pelancaran Menu Rahmah di Nasi Kandar Hameediyah cawangan Sungai Ara hari ini.

Turut hadir pada majlis itu Pengarah Kementerian Perdagangan Dalam Negeri dan Kos Sara Hidup (KPDN) Pulau Pinang, S. Jegan.

Mengulas lanjut, Muhd Salim berkata, Menu Rahmah yang akan dihidangkan terdiri daripada sepinggan nasi berkuah, seketul ayam, dan sayur-sayuran atau sepinggan nasi berkuah, daging lembu dan sayur-sayuran dan akan memperuntuKkan 15 ekor ayam dan antara lapan hingga 10 kilogram daging setiap hari untuk menu tersebut.

Sementara itu, S. Jegan meminta supaya lebih banyak kedai makan menyertai inisiatif kerajaan itu, dalam membantu mengurangkan kos sara hidup golongan B40 ini dengan menawarkan Menu Rahmah di kedai makanan mereka.

Jegan berkata, ketika ini hanya 19 restoran dan kedai makan di sekitar Pulau Pinang menyertai program Menu Rahmah bagi golongan B40 ini. – BERNAMA


Keputusan Anwar bertanding di Tambun tidak gegarkan PN – Hamzah

LARUT: Keputusan Presiden PKR Datuk Seri Anwar Ibrahim bertanding di Tambun pada Pilihan Raya Umum Ke-15 (PRU15) belum cukup untuk menggegarkan Perikatan Nasional (PN) khususnya di Perak.

Setiausaha Agung PN, Datuk Seri Hamzah Zainudin berkata, umum mengetahui bahawa Anwar sentiasa melaungkan keyakinan melalui pengaruh dibawa namun hingga kini tiada sebarang perubahan yang berlaku membabitkan landskap politik negara.

“Itu (keputusan) dia umumkan (bertanding di Tambun), sama ada betul atau pun tidak, kita tunggu sahaja,” katanya ketika ditemui selepas melancarkan Himpunan PN Parlimen Larut di Tapak Bazar Ramadan Selama di sini, hari ini.

Keputusan Anwar untuk bertanding di Parlimen Tambun menyaksikan beliau dijangka bakal bertembung dengan Timbalan Presiden Bersatu yang merupakan penyandang kerusi berkenaan Datuk Seri Ahmad Faizal Azumu.

Pada PRU14, Ahmad Faizal yang bertanding atas tiket PH menggunakan logo PKR, menang dalam pertembungan tiga penjuru menentang calon Barisan Nasional (BN) dan PAS, selepas menerima 38,661 undi, dengan majoriti 5,320 undi.

Mengulas lanjut Hamzah nendakwa sokongan rakyat terhadap PN di Perak,adalah baik dan mampu memenangi lebih banyak kerusi terutama di bahagian utara Perak. – BERNAMA


Mahkamah benarkan Rosmah guna pasport sementara, lawat cucu sakit di Singapura

CYBERJAYA: Mahkamah Rayuan hari ini membenarkan Datin Seri Rosmah Mansor mendapatkan pasport untuk sementara bagi melawat cucunya yang sakit di Singapura.

Tiga panel hakim dipengerusikan Datuk Seri Kamaludin Md Said yang bersidang bersama Datuk Hadhariah Syed Ismail dan Datuk Azman Abdullah memutuskan, Rosmah boleh mendapatkan semula pasportnya bermula Khamis ini hingga 5 Mei depan.

Bagaimanapun, dokumen perjalanan itu perlu dipulangkan semula kepada mahkamah pada 10 Mei 2023.

Peguam, Datuk Jagjit Singh yang mewakili Rosmah berkata, anak guamnya membuat permohonan berkenaan untuk melawat anak perempuan, menantu dan dua cucu lelaki termasuk seorang yang sakit.

“Rosmah memohon untuk ke Singapura pada Khamis ini dan pulang semula ke Malaysia, enam minggu kemudian.

“Saya difahamkan pihak pendakwaan tiada bantahan permohonan itu dan pasport dipulangkan seminggu selepas anak guam pulang dari Singapura,” katanya seperti dilapor Sinar Harian.

Sementara itu, Timbalan Pendakwa Raya, Poh Yih Tinn, mengesahkan perkara berkenaan.

“Saya mohon pasport Rosmah dipulangkan semula ke mahkamah pada 10 Mei depan,” katanya.

Untuk rekod pada 1 September 2022, Hakim, Mohamed Zaini Mazlan yang kini Hakim Mahkamah Rayuan, menjatuhi hukuman penjara 10 tahun serta denda RM970 juta selepas Rosmah, 72, didapati bersalah atas tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak.

Mohamed Zaini memerintahkan Rosmah dipenjara 30 tahun jika gagal membayar denda, namun membenarkan permohonan penangguhan pelaksanaan hukuman sementara menunggu rayuannya didengar di Mahkamah Rayuan di Putrajaya pada 11 hingga 14 Julai ini.

Rosmah yang memfailkan petisyen rayuan pada 13 Oktober lalu, mengemukakan 127 alasan antaranya mendakwa keseluruhan keputusan Mohamed Zaini berat sebelah dan tidak berlandaskan pertimbangan betul.

Wanita itu turut berdepan 12 pertuduhan pengubahan wang haram berjumlah RM7,097,750 dan lima pertuduhan gagal mengisytihar pendapatannya kepada Lembaga Hasil Dalam Negeri (LHDN).

Perbuatan itu dilakukan di Affin Bank Berhad, Cawangan Bangunan Getah Asli, Jalan Ampang di sini, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018.

Perbicaraan kes pengubahan wang haram dan pengelakan cukai dihadapi Rosmah ditetapkan selama 15 hari antara 12 Mei dan 8 September ini.

Author

Diyana Rahip

View all posts

View all posts


Hakim tarik diri dengar rayuan saman Abdul Azeez terhadap Guan Eng

Saman itu berkaitan pembinaan projek terowong dasar laut di Pulau Pinang.

Hakim Vazeer Alam, yang mengetuai panel tiga hakim, berkata beliau memutuskan untuk menarik diri daripada mendengar rayuan itu kerana beliau mempunyai kaitan dengan pihak-pihak terbabit semasa beliau  dalam bidang guaman.

“Oleh itu, kami menangguhkan perbicaraan hari ini ke tarikh lain yang akan ditetapkan kemudian oleh pendaftar,” kata hakim itu pada permulaan prosiding yang dijalankan secara maya.

Dua lagi hakim yang bersidang ialah Datuk Hadhariah Syed Ismail dan Datuk Seri Mariana Yahya.

Hari ini, mahkamah dijadual mendengar rayuan Ahli Parlimen Baling itu terhadap keputusan Mahkamah Tinggi Pulau Pinang pada 11 Dis 2020, yang menolak samannya terhadap bekas Ketua Menteri Pulau Pinang itu berhubung pembinaan projek terowong dasar laut Pulau Pinang.

Peguam Datuk Porres Royan mewakili Abdul Azeez manakala Lim diwakili N.Mureli pada prosiding hari ini.

Abdul Azeez telah memfailkan saman itu pada Mac 2018 yang mendakwa Lim, bekas Menteri Kewangan, telah mengeluarkan kenyataan fitnah semasa sidang akhbar di pejabat Ketua Menteri pada 28 Feb 2018 dan dalam satu majlis rumah terbuka Tahun Baharu Cina pada hari sama yang mengaitkan beliau dengan pembayaran RM3 juta sebagai yuran perundingan oleh pemaju projek terowong bawah laut itu.

Abdul Azeez mendakwa kenyataan itu telah mendapat liputan yang meluas dan diterbitkan dalam beberapa laman sesawang, laman berita elektronik serta akhbar-akhbar tempatan.

Beliau memohon ganti rugi am termasuk ganti rugi pampasan, teladan, ganti rugi tambahan, kos tindakan dan relif lain yang difikirkan sesuai oleh mahkamah selain injuksi bagi menghalang defendan daripada terus menerbitkan, membolehkan atau menyebabkan kenyataan-kenyataan menyinggung berkenaan diterbitkan. – BERNAMA


Bank kecualikan caj DuitNow QR kepada peniaga kecil – BNM

KUALA LUMPUR: Bank Negara Malaysia (BNM) menyatakan bank-bank utama dan penyedia perkhidmatan kewangan bukan bank utama akan mengecualikan caj transaksi bagi perniagaan mikro serta kecil yang menerima bayaran secara DuitNow QR.

Bank pusat itu berkata, perniagaan tersebut akan terus menikmati kos sifar dalam transaksi sementara pelanggan yang menggunakan perkhidmatan berkenaan juga tidak dikenakan sebarang caj.

“Bagi perniagaan, sebarang fi transaksi dikenakan terhadap pembayaran secara QR kekal rendah sama seperti dikenakan ke atas pembayaran menggunakan kad debit atau lebih rendah daripada caj terbabit.

“Perniagaan yang menggunakan DuitNow QR sebagai kaedah pembayaran juga tidak perlu membayar kos berulang untuk sewaan terminal jualan (POS) bagi saluran pembayaran berasaskan kad atau kos tambahan untuk overhed dan pentadbiran bagi mengendalikan pembayaran tunai,” katanya dalam satu kenyataan pada Jumaat.

Kenyataan tersebut sebagai respons berhubung kebimbangan mengenai pengenalan caj transaksi oleh beberapa pemeroleh ke atas perniagaan yang menerima bayaran DuitNowQR mulai 1 Oktober.

Menurutnya, caj bagi transaksi yang dikenakan beberapa pemeroleh ke atas perniagaan yang menerima bayaran melalui kemudahan itu bermula 1 Oktober depan disebabkan oleh tempoh pengecualian fi sementara telah tamat sejak diperkenalkan pada 2019.

“Ia bertujuan untuk menampung kos dan pelaburan oleh industri yang menyelenggara sistem pembayaran mereka termasuklah dalam aspek kawalan keselamatan siber dan pencegahan penipuan,” ujarnya.

Dalam pada itu BNM turut menyatakan industri akan mengambil langkah-langkah untuk mengurangkan kesan fi transaksi yang mungkin dihadapi oleh perniagaan kecil.

Tambahnya lagi, bank utama dan penyedia perkhidmatan kewangan bukan bank terpilih menguruskan 75 peratus perniagaan yang kini menerima pembayaran DuitNow QR, telah mengumumkan bahawa mereka akan terus mengecualikan yuran transaksi untuk perniagaan mikro dan kecil yang menerima pembayaran DuitNow QR.

“Di samping itu, pengendali DuitNow QR, Payments Network Malaysia Sdn Bhd (PayNet), akan memperuntukkan sumber untuk membantu membiayai kos yang ditanggung oleh pemeroleh yang terus menawarkan pengecualian penuh kepada perniagaan mikro dan kecil yang menerima pembayaran DuitNow QR.

“Langkah ini akan membolehkan perniagaan mikro dan kecil terus menikmati perkhidmatan pembayaran DuitNow QR pada kos sifar, selain memastikan perkhidmatan pembayaran QR kekal cekap, boleh dipercayai dan selamat untuk semua pengguna,” katanya. – Sinar Harian

Author

Media Variasi

View all posts

View all posts


Terima emel dari Maybank? Hati-hati mungkin perangkap ‘scammer’!

CYBERJAYA: Orang ramai dinasihatkan berhati-hati apabila menerima emel daripada syarikat perbankan, Maybank yang kemungkinan besar adalah palsu.

Maybank dalam satu kenyataan di Facebook memaklumkan, tular emel palsu yang meminta pengguna untuk berkongsi butiran log masuk dan maklumat kad kredit.

Berdasarkan emel itu, pengguna dimaklumkan terdapat kemaskini sekuriti telah dibuat, yang kemudiannya akaun mereka terpaksa ‘dikunci’ bagi tujuan keselamatan dan privasi.

Susulan itu, pengguna diberikan satu pautan untuk diakses bagi melengkapkan proses log masuk tersebut, seterusnya turut akan diberikan emel pengesahan.

Tegas Maybank, pihaknya yang sah tidak akan berkongsi sebarang pautan yang mencurigakan atau sewenang-wenangnya meminta pengguna untuk mendedahkan maklumat perbankan.

Jelasnya, orang ramai perlu peka dan membuat semakan terlebih dahulu di laman web rasmi sebelum melakukan sebarang transaksi bagi mengelakkan diri menjadi mangsa penipuan.

Author

Diyana Rahip

View all posts

View all posts


Belanjawan 2024: Kerajaan peruntuk RM10 juta buat Palestin

KUALA LUMPUR: Kerajaan akan memberi bantuan kepada warga Palestin susulan krisis yang melanda di negara Islam tersebut ketika ini.

Perdana Menteri, Datuk Seri Anwar Ibrahim berkata, ini termasuk penyediaan dana sebanyak RM10 juta untuk tujuan tersebut.

“Saya dengan ini memutuskan semalam Menteri Luar menyebut dana awal RM1 juta saya tambah permulaan dana dari kerajaan RM10 juta.

“…dan saya akan pastikan semua GLIC (Syarikat Pelaburan Kerajaan), GLC (Syarikat Berkaitan Kerajaan) dan syarikat-syarikat swasta cuba mengumpulkan bersama rakyat dengan dana awal sekurang-kurangnya RM100 juta,” katanya.

Beliau berkata demikian ketika membentangkan Belanjawan 2024 bertemakan ‘Reformasi Ekonomi, Memperkasa Rakyat’ di Dewan Rakyat di sini pada Jumaat.

Anwar berkata, perkembangan mutakhir di Semenanjung Gaza bertambah gawat tatkala Israel kini telah mengepung warga Gaza dan Israel secara ganas dan biadab ingin menghalau mereka ke selatan semenanjung tersebut.

Author

Fazleen Safina Abd Jamil

View all posts

View all posts


Tiga mahkamah, sembilan hakim dapati Najib bersalah – Mahathir

KUALA LUMPUR: Bekas Perdana Menteri Tun Dr. Mahathir Mohamad menepis dakwaan mempengaruhi mahkamah walaupun beliau melantik Ketua Hakim Negara, Ketua Hakim Negara, Tun Tengku Maimun Tuan Mat ketika era Pakatan Harapan (PH).

“Ya saya lantik (Tengku Maimun) kerana saya adalah PM. Saya tiada pilihan ini nama yang mereka serahkan, saya hanya luluskan.

“Selepas pertukaran kerajaan, untuk mengatakan saya mempengaruhi mahkamah…. mereka ada tiga mahkamah, Mahkamah Tinggi, Mahkamah Rayuan dan Mahkamah Persekutuan ada sembilan hakim semua beri pendapat sama,” katanya pada sidang media Himpunan Nasional 2022 anjuran Berjasa.

Pengerusi Gerakan Tanah Air itu berkata demikian ketika diminta mengulas sama ada benar beliau melantik Tengku Maimun dan dakwaan campur tangan urusan mahkamah.

Tambah Mahathir, kes Najib mengambil masa empat tahun yang merupakan tiada dalam sejarah perbicaraan selama itu.

“Kes Datuk Seri Anwar Ibrahim (mengenai salah laku liwat) hanya ambil masa sembilan bulan tetapi Najib (salah laku SRC RM42 juta) ambil masa empat tahun.

“Apa yang tidak adil? Contohnya, mereka kata duit dari Raja Arab Saudi, tunjukkan di mana bukti?” katanya.

Author

Tun Puteh Wanti

View all posts

View all posts


Remaja maut dipanah petir ketika jaring ketam di Pulau Merambong

ISKANDAR PUTERI: Seorang remaja lelaki berusia 17 tahun maut selepas dipercayai dipanah petir ketika menjaring ketam bersama bapanya dengan menaiki bot di kawasan berhampiran Pulau Merambong di sini, pagi tadi.

Ketua Polis Daerah Iskandar Puteri, ACP Rahmat Ariffin berkata, dalam kejadian kira-kira 8.15 pagi itu menyebabkan mangsa meninggal dunia di tempat kejadian, manakala bapanya yang berusia 60 tahun tidak mengalami sebarang kecederaan.

“Hujan lebat ketika kejadian dan hanya mangsa berdua bersama bapanya di dalam bot berenjin 15 kuasa kuda. Kejadian berlaku ketika mangsa sedang mendapatkan pelampung untuk menarik jaring menangkap ketam yang dipasang pada hari sebelumnya.

“Bapa mangsa tercampak ke hujung bot berdekatan enjin dan masih mampu menyelamatkan anaknya dengan menarik tangan mangsa sebelum dibantu oleh nelayan berhampiran,” katanya dalam kenyataan hari ini.

Menurut Rahmat remaja yang berasal dari Kampung Ladang di Gelang Patah itu tidak bersekolah dan bekerja sebagai nelayan bersama bapanya.

Beliau berkata kes diklasifikasikan sebagai mati mengejut (SDR). – BERNAMA


Annuar Musa sahkan dipanggil SPRM

CYBERJAYA: Bekas Ahli Parlimen Ketereh, Tan Sri Annuar Musa mengesahkan beliau telah dipanggil oleh Suruhanjaya Pencegahan Rasuah Malaysia (SPRM) bagi memberi keterangan minggu lalu.

Menurutnya, SPRM meminta beliau memberi keterangan berhubung dakwaan menerima wang jutaan ringgit daripada Pengerusi Perikatan Nasional (PN), Tan Sri Muhyiddin Yassin.

“Saya sudah memberi kenyataan kepada SPRM minggu lepas. Saya sebenarnya sangat lega kerana sekali lagi fitnah yang di luar tidak dapat dikawal.

“Kata (dakwa) saya masuk bilik tidur (Muhyiddin) duit berlonggok, ambil duit juta-juta bawa duit pergi ke mana. Patutlah kuat sokong Muhyiddin sebab Muhyiddin bagi lebih.

“Buka Facebook masyaallah beristighfar saya. Jadi bila SPRM panggil untuk beri keterangan saya sangat suka hati dan saya telah beritahu semua jalan ceritanya.

“Saya ucap terima kasih dan saya akan terus beri kerjasama. Itu tanggungjawab saya,” katanya pada sidang media di pejabat Muafakat Nasional (MN), hari ini.

Bekas ahli Majlis Kerja Tertinggi (MKT) UMNO itu turut menegaskan beliau tidak akan merayu kepada UMNO berhubung pemecatan keahliannya dalam parti itu.

Jelasnya, tiada sebab untuk dirinya terus merayu akan isu berkenaan kerana beliau tidak tahu apakah kesalahan yang telah dilakukan sehingga menyebabkan pemecatannya berlaku.

Malahan, beliau turut menyatakan bahawa  sehingga hari ini masih tidak diketahui punca pertuduhan termasuk tidak dipanggil dan ditanya sama ada dalam bentuk lisan mahupun bertulis oleh Majlis Kerja Tertinggi (MKT) UMNO.

“Tahu-tahu surat sekeping pecat. Jadi saya nak rayu apa?

“Yang saya dapat rumuskan mereka tidak memerlukan saya. Tiada saya seorang, UMNO masih hidup,” ujarnya.

Author

Diyana Rahip

View all posts

View all posts


Piala Dunia: DBKL anjur ‘big screen’ tonton separuh akhir di Dataran Merdeka

KUALA LUMPUR: Menjelang musim akhir Piala Dunia 2022, Dewan Bandaraya Kuala Lumpur (DBKL) mengajak orang ramai untuk hadir menyaksikan perlawanan separuh akhir antara empat negara di Dataran Merdeka.

Perlawanan separuh akhir kali ini akan menyaksikan Argentina menentang Croatia pada Rabu jam 3 pagi manakala Perancis akan berdepan dengan Morocco (Maghribi) pada Khamis jam 3 pagi waktu Malaysia.

“Perlawanan suku akhir baru melabuhkan tirai dan pelbagai kejutan telah terjadi, kini kehangatan perlawanan separuh akhir semakin dirasai.

“Jom warga kota kita penuhkan Dataran Merdeka untuk saksikan perlawanan separuh akhir secara langsung yang akan ditayang di big screen dan bersama-sama menjadi saksi untuk melihat pasukan yang akan mara ke perlawanan akhir.

“Jumpa di Dataran Merdeka nanti,” tulis DBKL menerusi hantaran di Facebook hari ini.

Terdahulu, kemenangan Morroco menewaskan pasukan pilihan dari Eropah, Portugal 1-0 di Stadium Al Thumama menjadi tumpuan dunia susulan pasukan itu mencipta sejarah menjadi negara Afrika pertama yang layak ke separuh akhir.

Begitu juga dengan Croatia yang dengan gah melakar kejutan apabila berjaya menyingkirkan calon juara, Brazil, di Stadium Education City pada perlawanan suku akhir.

Author

Diyana Rahip

View all posts

View all posts


Lelaki sanggup ‘rembat’ kasut pagi-pagi buta di Hulu Langat

CYBERJAYA: Bebanan kos sara hidup adakalanya memaksa seseorang bertindak kurang waras, meskipun membahayakan keselamatan diri.

Perkara itu termasuk tindakan segelintir individu terdesak mahu memenuhi kepentingan diri, walaupun dengan mencuri barangan murah semata-mata.

Terbaharu, seorang lelaki bertindak mencuri sepasang kasut di sebuah unit Pangsapuri Seri Mesra, dekat Taman Wawasan, Hulu Langat, Selangor.

Aksi lelaki berbaju maroon dan bertopi keledar merah itu sempat dirakam televisyen litar tertutup (CCTV) dalam kejadian pada Selasa.

Menerusi video tular itu, lelaki tersebut pada mulanya menjengah dari luar rumah yang disasarkan untuk mencari barang berharga.

Taman wawasanHulu langatSelangor02/08/2023

Kejadian curi berlaku di Pangsapuri Seri Mesra, Taman Wawasan, Hulu Langat. Pkul 3 pagi.. Pencuri belum diberkas dan laporan polis telah dilakukan oleh pihak JMB..

Credit info Fadhiel pic.twitter.com/tMYREHXjhs

— MYNEWSHUB (@mynewshub) August 2, 2023

Lelaki itu kemudian dilihat mencapai sepasang kasut biru, selepas yakin dirinya tidak diperhatikan dalam kejadian pukul 3 pagi ketika penghuni rumah masih tidur.

Dia kemudian dilihat beredar dari kawasan pangsapuri itu, sambil membawa lari kasut berkenaan yang dipercayai mahu dijual semula.

Difahamkan, lelaki terbabit masih belum diberkas, manakala laporan polis sudah pun dilakukan oleh Badan Pengurusan Bersama (JMB) pangsapuri tersebut.

Author

Fazleen Safina Abd Jamil

View all posts

View all posts


Fasa pertama pemasangan lokar sekolah selesai hujung bulan ini – Radzi

KUALA LUMPUR: Fasa pertama pemasangan lokar di sekolah rendah yang beroperasi secara dua sesi dijangka selesai pada akhir bulan ini, kata Menteri Kanan Pendidikan Datuk Dr Radzi Jidin.

Beliau berkata pemasangan lokar secara berperingkat itu melibatkan 626 sekolah seluruh negara untuk murid Tahun Satu dan Dua yang merupakan satu daripada tujuh inisiatif Kementerian Pendidikan (KPM) bagi menangani isu beg berat.

“Di Gombak sahaja kita ada 38 sekolah dua sesi yang terlibat dalam menerima lokar dan sehingga kini lima sekolah sudah selesai dipasang dan semua sekolah terpilih akan dipasang lokar sebelum akhir bulan ini.

“Kita minta pembekal untuk pasang secepat mungkin dan sekiranya ada pertambahan kita akan selesaikan dalam Fasa kedua,” katanya selepas merasmikan Majlis Penyerahan Lokar Fasa Satu Sekolah Kebangsaan Gombak Setia di sini hari ini.

Sebelum ini, KPM mengumumkan tujuh inisiatif menangani isu beg berat antara lain melaksanakan penyusunan semula jadual waktu, mengehadkan bilangan buku latihan dan pendekatan waktu pengajaran dan pembelajaran (PdP).

Bagi memastikan isu beg berat tidak berulang, Radzi berkata pihaknya akan meminta Jemaah Nazir untuk mengadakan pemantaun bagi memastikan tujuh insiatif tersebut dipatuhi sebaiknya.

Beliau juga meminta ibu bapa dan guru bekerjasama untuk memastikan murid dapat memanfaatkan inisiatif yang diberikan bagi meringankan beban mereka.

Radzi juga menzahirkan terima kasih kepada Jabatan Kemajuan Islam Malaysia (Jakim) yang bersetuju agar pakaian seragam sekolah kebangsaan digunakan bagi kelas al-Quran dan Fardu Ain (KAFA).

Ditanya mengenai cadangan UMNO untuk mengadakan Pilihan Raya Umum ke-15 pada tahun ini, Radzi berkata keutamaan sepatutnya diberikan kepada rakyat termasuk menilai risiko banjir yang dijangka berlaku pada akhir tahun.

“Penggunaan sekolah sebagai pusat pemindahan sementara adalah satu kebiasaan sejak sekian lama, dan pada masa sama sekolah juga digunakan sebagai pusat mengundi.

“Bukan sahaja sekolah, guru juga banyak membantu pengurusan banjir, sebab itu saya kata kenapa (hendak adakan PRU15) sekarang, seolah-olah kita tidak ada masa lain,” katanya. – BERNAMA


Dua maut lemas di Tasik Bandar Puteri

KLANG: Dua lelaki ditemui mati lemas di dalam Tasik Bandar Puteri, di sini, pada malam Ahad.

Pengarah Jabatan Bomba dan Penyelamat Selangor, Wan Razali Wan Ismail berkata, pihaknya menerima panggilan kecemasan berhubung kejadian pada jam 9.07 malam.

Beliau berkata, sepasukan empat anggota dari Balai Bomba dan Penyelamat Andalas telah dikerahkan ke lokasi kejadian.

“Maklumat awal diterima mangsa yang lemas dikenali sebagai Saravanan, 30 dan Rajakumar, 29,” katanya dalam satu kenyataan pada Isnin.

Jelasnya, anggota Pasukan Penyelamat di Air Pelabuhan Klang dan Shah Alam telah tiba di lokasi pada jam 10.55 malam.

“Mayat kedua-dua mangsa ditemui dalam jarak 10 meter dari tebing dengan kedalaman dua meter pada jam 12 tengah malam,” ujarnya.

Wan Razali berkata, mayat diserahkan kepada polis bagi tindakan lanjut dan operasi tamat pada jam 12.40 tengah malam.

Author

Fazleen Safina Abd Jamil

View all posts

View all posts


Ahmad Maslan kembali sebagai Timbalan Menteri Kewangan

KUALA LUMPUR: Setiausaha Agung UMNO, Datuk Seri Ahmad Maslan dan Setiausaha Organisasi DAP Kebangsaan, Steven Sim, yang memegang portfolio Timbalan Menteri Kewangan, merupakan antara muka lama yang dilantik menganggotai Kabinet Kerajaan Perpaduan.

Ahmad, yang juga Ahli Parlimen Pontian, dilantik semula sebagai Timbalan Menteri Kewangan selepas kali terakhir berkhidmat di bawah portfolio itu ketika di bawah pentadbiran bekas Perdana Menteri Datuk Seri Najib Tun Razak.

Sementara itu,  Sim yang merupakan Ahli Parlimen Bukit Mertajam, sebelum ini menyandang jawatan sebagai Timbalan Menteri Belia dan Sukan semasa pentadbiran Pakatan Harapan (PH) dari 2018 hingga 2020.

Pengarah Komunikasi Barisan Nasional Datuk Seri Dr Shamsul Anuar Nasarah, yang juga bekas Menteri Tenaga dan Sumber Asli, serta Datuk Arthur Joseph Kurup, yang juga bekas Timbalan Menteri di Jabatan Perdana Menteri (Ekonomi) di bawah pentadbiran bekas Perdana Menteri Tan Sri Muhyiddin Yasin, pula masing-masing dilantik sebagai Timbalan Menteri Dalam Negeri serta Timbalan Menteri Sains, Teknologi dan Inovasi.

Mereka antara 27 timbalan menteri yang diumum Perdana Menteri Datuk Seri Anwar Ibrahim malam ini.

Beberapa muka lama dalam pentadbiran kerajaan PH turut dilantik semula namun dengan portfolio berbeza termasuk bekas Timbalan Menteri Pendidikan Teo Nie Ching yang kini menyandang jawatan sebagai Timbalan Menteri Komunikasi dan Digital.

Bekas Timbalan Menteri di Jabatan Perdana Menteri Fuziah Salleh pula dinamakan sebagai Timbalan Menteri Perdagangan Dalam Negeri dan Kos Sara Hidup manakala bekas Timbalan Menteri Pertahanan Liew Chin Tong selaku Timbalan Menteri Perdagangan Antarabangsa dan Industri.

Kesemua timbalan menteri dijadual mengangkat sumpah di Istana Negara pada 3 petang Sabtu. – BERNAMA


Dadah lebih RM3.2 juta dirampas di KLIA

SEPANG: Taktik sebuah sindiket menyembunyikan dadah dalam kotak sebelum dimasukkan ke dalam guni bagi mengaburi pihak berkuasa akhirnya tumpas selepas Jabatan Kastam Diraja Malaysia (JKDM) menggagalkan cubaan penyeludupan dadah bernilai lebih RM3.2 juta.

Difahamkan, bungkusan dadah itu disembunyikan dalam bungkusan dagangan di kawasan kargo Lapangan Terbang Antarabangsa Kuala Lumpur (KLIA) sebelum dihantar kepada penerima.

Dalam operasi pada 26 Julai lalu, anggota Cawangan Eksport, Bahagian Perkastaman Zon Tengah, Unit III (LTAKL) JKDM menahan sebuah lori ‘bonded’ di bahagian belakang Pintu 9 Eksport kargo KLIA dan menemui 67.098 kilogram (kg) dadah disorok dalam empat daripada 24 bungkusan.

Pengarah Operasi Penguatkuasaan Zon Tengah JKDM, Wong Pun Sian berkata, dadah seberat 41.8407kg disyaki methamphetamine dan 25.2573kg dadah pula disyaki methylenedioxy-methamphetamine (MDMA), lapor Kosmo.

“Siasatan awal mendapati parcel itu akan dihantar ke alamat penerima di Sabah.

“Maklumat pengirim disyaki dipalsukan bagi mengelirukan dan mengelak dikesan pihak berkuasa,” katanya dalam satu kenyataan di sini tadi.

Kes disiasat mengikut Seksyen 39B(1)(a) Akta Dadah Berbahaya 1952 yang memperuntukkan hukuman mati atau penjara seumur hidup dan tidak kurang 15 sebatan, sekiranya tidak dijatuhkan hukuman mati, jika sabit kesalahan.

Susulan itu, JKDM menyeru orang ramai membantu agensi itu memerangi aktiviti penyeludupan khususnya rokok, minuman keras, mercun, dadah dan kenderaan serta tidak membabitkan diri dengan aktiviti berkenaan.

Author

Media Variasi

View all posts

View all posts


Tiada virus Marburg dikesan di Malaysia setakat ini – Dr Zaliha

SEGAMAT: Tiada penyakit virus Marburg dikesan di Malaysia setakat ini, kata Menteri Kesihatan, Dr Zaliha Mustafa.

Bagaimanapun beliau berkata, Kementerian Kesihatan (KKM) akan terus membuat langkah pengawasan bagi mengurangkan risiko penularan virus berkenaan.

Katanya, pengawasan dan pemantauan terutamanya di pintu masuk antarabangsa negara akan diperhebat selain mengikuti perkembangan virus berkenaan dari semasa ke semasa.

“Apabila ada berita mengenai virus seperti ini kita akan buat pemantauan khususnya kepada mereka yang datang dari Afrika.

Namun, setakat ini belum ada apa-apa lagi yang dikesan di negara ini,” katanya kepada pemberita selepas Tinjauan Mesra Bazar Ramadan 2023 Peringkat Negeri Johor di Bazar Ramadan Sekijang, Taman Utama di sini hari ini.

Beliau menasihatkan kepada rakyat Malaysia yang baru pulang dari Afrika untuk membuat pemeriksaan di hospital dan klinik berhampiran sekiranya menunjukkan gejala kesihatan yang merosot.

Terdahulu, Kementerian Kesihatan Malawi mengeluarkan amaran mengenai penyakit virus Marburg yang setakat ini telah meragut lima nyawa di wilayah barat laut Kagera, Tanzania. – BERNAMA


Semboyan gesa pantau kegiatan penilai insurans, elak penipuan

AMPANG: Seorang ejen insurans pernah berkongsi pengalamannya kepada media di mana wujud pembabitan penilai atau adjuster dalam ketirisan tuntutan insurans di negara ini.

Ini kerana penilai insurans kemalangan boleh membuat runding harga tanpa pemantauan sesiapa dan ada rangkaian dalam industri ini.

Ejen berkenaan memberi contoh nilai harga kerosakan kereta yang perlu dibaiki sebanyak RM8,000 tetapi mereka boleh menaikkan nilai kerosakan sehingga RM30,000.

Penilai kemalangan dikatakan akan membuat penilaian berkali ganda demi mengaut keuntungan besar sebelum diagihkan bersama pihak berkuasa, penarik kereta, tauke bengkel dan pemilik kenderaan.

Pengerusi Semboyan Malaysia, Yusuf Azmi mencadangkan mesti ada pemantauan terhadap kumpulan penilai dalam menentukan kos kemalangan berkenaan.

“Sebab yang menguruskan tuntutan insurans ini adalah adjuster, agensi kerajaan tidak terlibat langsung.

“Jika melibatkan cukai, hanya JPJ terlibat tetapi untuk tuntutan insurans, adjuster yang menetapkan harga mengikut kesesuaian.

“Sebenarnya adjuster telah terlibat dengan semua aspek tuntutan, contohnya perumahan berharga RM200,000 insurans sahaja RM5,000,” katanya selepas sidang media Semboyan Malaysia bekerjasama dengan DFZ Agency Sdn Bhd, syarikat penilai anak Melayu, DFZ Agency Sdn Bhd dalam menangani Agenda Scammer Insurans dan Polisi Kosong.

Turut hadir, Ketua Pegawai Eksekutif DFZ Agency Sdn Bhd, Abd Hafiz Abd Majid.

Semboyan Malaysia turut menandatangani Memorandum Persefahaman (MoU) syarikat DFZ Agency Sdn Bhd sebagai pakar rujuk kepada orang ramai untuk mendapatkan maklumat tepat mengenai nilai kerugian yang mereka alami dalam kemalangan.

Tambah Yusuf, menerusi jalinan dua hala ini diharap pihak penilai tidak sewenang-wenangnya menipu orang ramai khususnya golongan B40 dalam tuntutan insurans mereka.

Author

Tun Puteh Wanti

View all posts

View all posts


JIPS Bukit Aman sedang periksa, semak kemewahan pegawai, anggota polis – KPN

GEORGE TOWN: Ketua Polis Negara, Tan Sri Razarudin Husain, menegaskan adalah lebih baik jika pihaknya perbaiki kelemahan yang berlaku dalam PDRM berbanding bercerita tentang keburukan itu di luar pasukan.

“Bagi saya, kita betulkan dalam ini (pasukan) dahulu, kalau saya nak bercakap macam ini saja (tetapi) tak ambil tindakan itu pun tidak betul.

“Jadi, lebih bagus perkara sebegini kita ambil tindakan dalaman (supaya) tak perlu cerita keburukan ‘anak’ kita yang ada kudis (kerana) orang cerita bukan ada kudis tetapi ada kusta sehingga orang tak mahu berkawan dengan kita.

“Bagus (sekiranya) kita cerita kepada orang apabila anak kita baik dan kita baiki kusta dia, orang pun akan terkejut malah akan tanya macam mana kita sembuhkan kusta itu dan pelajarinya.

“Daripada kamu hendak soal salah guna kuasa atau rasuah, itu saya tidak tolak tetapi ia hanya sebilangan kecil dan kita akan perbaiki,” katanya pada sidang media, hari ini.

Razarudin ditemui pada Majlis Sempena Sambutan Peringatan Hari Polis Marin ke 76 di Markas Pasukan Polis Marin (PPM) Wilayah 1 Batu Uban di sini dan hadir sama ialah Ketua Polis Pulau Pinang Datuk Khaw Kok Chin.

Terdahulu, Razarudin mengulas mengenai amaran keras yang disuarakan Pengarah Jabatan Siasatan Jenayah (JSJ) Bukit Aman, Datuk Seri Mohd Shuhaily Mohd Zain terhadap pegawai bawahannya supaya berhenti bersekongkol dengan sindiket jenayah.

Mohd Shuhaily dilaporkan berkata, wujud situasi yang mana terdapat pegawai sanggup mengorbankan nyawa rakan setugas demi imbuhan wang daripada sindiket dengan memberikan maklumat salah dalam sesuatu operasi.

Razarudin berkata, mengenai ‘sarjan beli kereta Vellfire’ itu, adalah contoh apabila semangat bercakap akan berkobar-kobar.

“Memang ada berlaku, saya percaya tetapi mungkin isteri dia sarjan kadet diploma berkahwin dengan pegawai tinggi, jadi kita benarkan dia pakai Vellfire.

“JIPS (Jabatan Integriti dan Pematuhan Standard) pun dalam pemeriksaan dan semakan pegawai bagi diisi pengisytiharan harta, sesiapa hidup mewah kita akan siasat.

“Pada masa ini, kepimpinan tertinggi tidak akan berkompromi dengan mana-mana pegawai terbabit dengan salah guna kuasa, rasuah serta tatakelola yang salah,” katanya lagi.

Razarudin berkata, integriti memainkan peranan besar bagi meningkatkan imej PDRM dan paling penting ialah mengembalikan semula kepercayaan rakyat kepada pasukan itu.

“Kalau tanya saya ada pegawai atau anggota terbabit dengan sindiket, saya kena cakap, ada. Saya duduk (di kerusi) pengarah JSJN (Jabatan Siasatan Jenayah Narkotik) dulu, memang ada. Jika kita lihat tahun ini sampai bulan Ogos lalu, SPRM (Suruhanjaya Pencegahan Rasuah Malaysia) menangkap seramai 90 anggota termasuk pegawai dan jumlahnya adalah terlalu sedikit.

“Tindakan kita ambil ialah membuka kertas siasatan dan tatatertib dengan sejumlah 881. Jika dibahagi dengan seramai 130,000 anggota dan pegawai, baru 0.6 peratus sahaja,” katanya. – Berita Harian

Author

Media Variasi

View all posts

View all posts


MyPPP intai kerusi majoriti Cina di Bukit Bendera

KUALA LUMPUR: Ketua Putra MyPPP, Datuk Razalif Zain mengintai peluang untuk bertanding di kubu kuat DAP iaitu Parlimen Bukit Bendera pada Pilihan Raya Umum Ke-15 (PRU15).

Razalif berkata, segala gerak kerja telah dijalankan sejak 2018 sehingga kini ia mendapat sambutan positif daripada masyarakat di Parlimen berkenaan khususnya walaupun ia majoriti berbangsa Cina.

“Sebenarnya saya telah buat kerja untuk bertanding di situ dan ia bukan perkara baru. Saya dah buat kerja daripada tahun 2018 lagi sebenarnya.

“Jadi tempat itu memang sesuai dengan saya dan juga saya dibesarkan di kawasan tersebut. Jadi, kawan-kawan sekolah saya, saya dan juga rakan-rakan saya, semuanya di kawasan sini.

Ditanya mengenai keyakinan untuk menang di kawasan tersebut meskipun berlaku kemungkinan berlaku pertembungan empat penjuru, Razalif berkata, beliau akan menjadi tawaran ‘muka baharu’ untuk mereka yang menolak kerajaan pimpinan DAP di negeri itu.

“Tidak semua parti akan mendapat majoriti dalam keadaan politik sekarang ini. Malah, bukan 100 peratus masyarakat Pulau Pinang menyokong DAP, ada juga yang tidak sokong DAP.

“Jadi, biar rakyat menilai siapa calon yang akan dipilih pada hari mengundi nanti,” ujarnya.

Author

Tun Puteh Wanti

View all posts

View all posts


Penjawat awam diseru bawa perubahan kembalikan Malaysia ke tahap gemilang

PUTRAJAYA: Perdana Menteri, Datuk Seri Anwar Ibrahim meminta penjawat awam bekerjasama dengan kepimpinan kerajaan bagi membawa perubahan agar negara kembali ke zaman kegemilangannya.

Pada perjumpaan pertamanya bersama warga Jabatan Perdana Menteri di sini hari ini selepas dilantik sebagai perdana menteri pada 24 November, Anwar berkata, penjawat awam perlu membawa semangat islah iaitu perubahan ke arah kebaikan demi negara.

Beliau berkata, reformasi adalah satu permulaan untuk negara yang memerlukan perubahan kerana  negara pernah mencapai tahap tertentu tetapi malangnya telah merosot baik dari segi ekonomi, kestabilan atau disiplinnya.

“Kita tidak mungkin berjaya sekiranya tonggak perkhidmatan awam tidak sepenuhnya bersama saya,” katanya.

Anwar berkata, perkhidmatan awam adalah tonggak kepada negara dan ia tidak akan berubah meskipun kerajaan atau perdana menteri telah bertukar ganti.

“Pimpinan silih berganti namun penjawat awam kekal dengan maksud mereka mengangkat sistem dan peraturan negara dengan tegak dan hukumnya,” katanya berdasarkan pengalamannya sebagai menteri kewangan, beliau tidak mungkin berjaya tanpa tonggak perkhidmatan yang membantu.

Sehubungan itu, beliau mahu semua menteri yang akan dilantik dalam Kabinet untuk mendengar pandangan daripada penjawat awam di kementerian masing-masing.

“Kalau ada cadangan balas atau teguran (daripada menteri) hanya (dilakukan) setelah dengar pandangan mereka… kepintaran kita, kecekalan kita, minat kita tidak akan sama dengan pengalaman mereka (penjawat awam),” katanya yang menambah barisan Kabinet akan diumumkan tidak lama lagi.

Anwar turut memuji komitmen penjawat awam seperti yang ditunjukkan pada mesyuarat khas Majlis Tindakan Sara Hidup Negara pada Ahad lepas apabila semua hadir dengan persiapan lengkap.

“Saya dalam pertemuan itu sangat gembira, kehadiran penuh dan persiapan teliti. Ini perlu kita kembangkan dan jangan kita izinkan sedikit kalangan untuk merosak imej dan kekuatan penjawat awam,” katanya.

Anwar berkata beliau juga akan turun ke jabatan dan kementerian untuk mendapatkan nasihat serta pandangan daripada semua penjawat awam.

“Hanya dengan ini kita dianggap sebagai satu keluarga yang bekerja sebagai satu pasukan,” katanya.  – BERNAMA


PN dengar pandangan komponen sebelum kerjasama dengan parti lain – Muhyiddin

PAGOH: Perikatan Nasional (PN) akan mendengar pandangan parti komponen sebelum melaksanakan sebarang kerjasama politik baharu termasuk dengan Parti Pejuang Tanah Air (Pejuang) dalam menghadapi Pilihan Raya Umum ke-15 (PRU15).

Pengerusi PN, Tan Sri Muhyiddin Yassin berkata, perbincangan dan pandangan parti komponen perlu diambil kira untuk memperhalusi semua perkara bagi menilai sama ada kerjasama itu boleh memberikan situasi menang-menang kepada kedua-dua pihak.

“Masing-masing (komponen PN) ada pengalaman sendiri dan ia akan menjadi titik tolak kepada perbincangan itu nanti.

“Pendapat ahli di peringkat akar umbi pun perlu diambil kira kerana jika rakyat tidak bersetuju (dengan kerjasama PN dan Pejuang) jangan sampai akhirnya PN akan hilang sokongan,” katanya kepada pemberita pada Majlis Kenduri Rakyat di Panchor, di sini, hari ini.

Muhyiddin berkata demikian ketika diminta mengulas kenyataannya semalam mengenai kesediaan Bersatu mempertimbangkan kerjasama dengan Pejuang jika parti itu serius.

Berhubung persiapan berhadapan PRU15, Muhyiddin yang juga Presiden Bersatu berkata, PN Johor telah selesai menyenaraikan dan menyerahkan nama calon-calon kepada pimpinan pusat.

Beliau berkata senarai akhir calon yang akan bertanding akan diputuskan kepimpinan peringkat pusat selari dengan pembahagian kerusi komponen dalam PN kelak. – BERNAMA


British Rowing haramkan atlet transgender dalam pertandingan wanita

ATLET transgender akan dihalang mewakili Great Britain atau England dalam perlumbaan antarabangsa wanita, umum British Rowing pada Khamis. Peraturan baharu itu berkuat kuasa pada 11 September.

Walaupun hanya atlet “dilahirkan sebagai wanita” boleh bersaing dalam kategori wanita, pendayung transgender mempunyai pilihan untuk bersaing dalam kategori “terbuka”, dan penganjur acara boleh memilih untuk menawarkan kategori “campuran” jika 50 peratus anak kapal dilahirkan perempuan.

“British Rowing komited untuk mempromosikan persekitaran di mana mendayung boleh diakses dan inklusif serta memastikan kami menyediakan peluang dan keseronokan untuk semua orang,” kata badan itu dalam satu kenyataan, yang berjanji untuk menyemak semula garis panduan dalam tempoh 12 bulan.

Keputusan itu berbeza dengan pengumuman tahun lalu bahawa syarat kelayakan British Rowing akan “diselaraskan dengan, dan tidak lebih ketat daripada, keperluan World Rowing.”

World Rowing pada masa ini membenarkan atlet transgender untuk bersaing sebagai wanita jika mereka mengurangkan paras testosteron mereka kepada di bawah 2.5 nanomol seliter untuk tempoh 12 bulan, setelah baru-baru ini mengurangkan tahap testosteron daripada 5 nmol/liter.

Jawatankuasa Olimpik Antarabangsa telah beralih daripada garis panduan berpusat testosteron dalam beberapa tahun kebelakangan ini dan sehingga 2021 melarang pengecualian atlet daripada pertandingan berdasarkan kelebihan anatomi yang dianggap.

Tahun lepas, Mark Davies, pengerusi British Rowing, meminta World Rowing mengikuti contoh badan renang Fina dalam kategori “terbuka” dan “wanita”. Badan itu belum berbuat demikian setakat pengumuman terbaharu mereka.

Pada bulan Julai, Akuatik Dunia mengumumkan kategori “terbuka” untuk perenang transgender selepas tahun lepas mengumumkan bahawa atlet trans yang telah menjalani akil baligh lelaki atau menjalani pembedahan tukar jantina selepas umur 12 tahun akan dihalang daripada acara wanita.

Juga bulan lepas, Union Cycliste Internationale, pengadil sukan dunia untuk berbasikal, mengumumkan bahawa atlet trans kelahiran lelaki yang beralih selepas akil baligh akan diketepikan daripada acara wanita untuk “memastikan peluang yang sama.”

Badan sukan dunia pertama yang membuat pengumuman sedemikian ialah Liga Ragbi Antarabangsa, yang melarang wanita trans daripada perlawanan ragbi wanita tahun lepas, memetik keperluan untuk “penyelidikan tambahan” sebelum atlet kelahiran lelaki dibenarkan untuk terlibat dalam sukan yang melibatkan sentuhan fizikal dengan wanita.

Walaupun penyokong trans mengatakan atlet lelaki secara genetik sepatutnya dapat bersaing sebagai wanita jika mereka telah melepasi pencapaian peralihan tertentu, kajian terbaharu yang diterbitkan oleh British Journal of Sports Medicine mendapati bahawa walaupun selepas 10 tahun rawatan hormon, wanita trans (iaitu, yang dilahirkan sebagai lelaki) adalah 18 peratus lebih kuat dan mempunyai kapasiti aerobik 20 peratus lebih tinggi daripada wanita biologi yang mempunyai umur dan latar belakang yang sama.

Author

Taufik Asmady Abdul Aziz

View all posts

View all posts


Bentang bajet awal perkara biasa – PM

KUALA LUMPUR: Langkah mempercepatkan tarikh pembentangan bajet negara adalah perkara biasa, kata Perdana Menteri Ismail Sabri Yaakob.

“Perkara biasalah. Dulu zaman Pak Lah (Tun Abdullah Ahmad Badawi) pernah buat (bajet) bulan September,” katanya kepada pemberita selepas menyempurnakan pelancaran program USHAniaga Keluarga Malaysia di sini hari ini.

Beliau berkata demikian ketika ditanya mengenai beberapa laporan media yang mengatakan bahawa Bajet 2023 akan dibentangkan awal iaitu pada 7 Okt, sedangkan menurut takwim Dewan Rakyat, Bajet 2023 sepatutnya dibentangkan pada 28 Okt.

Ditanya mengenai tarikh pembentangan bajet, Ismail Sabri berkata ia akan diumumkan oleh Menteri di Jabatan Perdana Menteri (Parlimen dan Undang-undang), Datuk Seri Wan Junaidi Tuanku Jaafar.

Sementara itu, Ismail Sabri dalam hantaran di laman Facebook berkata beliau berbangga melihat pelbagai produk ciptaan anak tempatan dipamerkan di Karnival USHAniaga Keluarga Malaysia anjuran UDA Holdings Berhad (UDA).

“Terima kasih UDA dengan kerjasama KUSKOP (Kementerian Pembangunan Usahawan dan Koperasi) kerana menyediakan peluang untuk usahawan asnaf Keluarga Malaysia memasarkan produk mereka terutama ketika suasana ekonomi negara dalam fasa pemulihan,” katanya.

Perdana Menteri berkata UDA turut memperuntuk sumbangan zakat sebanyak RM100,000 kepada 20 usahawan asnaf.

Pada majlis itu, Ismail Sabri berkata empat individu yang terdiri daripada ibu tunggal, bekas tentera dan asnaf miskin menerima sumbangan zakat tersebut.

“Saya menjemput seluruh  Keluarga Malaysia yang berada di sekitar Lembah Klang untuk  memeriahkan Karnival ini,” katanya. – BERNAMA


Petronas catat pendapatan RM375.3 bilion, rekod tertinggi dalam sejarah

CYBERJAYA: Petroliam Nasional Bhd (Petronas) mencatat pendapatan dan keuntungan selepas cukai (PAT) tertinggi dalam sejarah sebanyak RM375.3 bilion bagi tahun kewangan berakhir 31 Disember 2022 berbanding RM248 bilion tempoh sama tahun sebelumnya.

Malah, PAT syarikat minyak nasional itu turut meningkat 100 peratus kepada RM101.6 bilion daripada RM50.9 bilion bagi tahun kewangan sebelumnya.

Presiden dan Ketua Pegawai Eksekutif Kumpulan Petronas, Datuk Tengku Muhammad Taufik berkata, peningkatan prestasi itu disumbang oleh kesan harga yang lebih baik bagi produk utama seiring dengan harga penanda aras yang lebih tinggi.

“Sementara tahun 2022 membolehkan kami memanfaatkan lonjakan minyak dan gas, tahun lalu juga memberikan isyarat ketidaktentuan terhadap permintaan-bekalan yang didorong oleh peralihan mendadak dalam pasaran serta peralihan tenaga yang dipercepatkan.

“Walaupun kami maju dengan kedudukan yang lebih kukuh, Petronas akan terus memantapkan rantaian nilai bersepadu kami dengan tumpuan yang lebih memfokuskan kepada kecemerlangan komersial dan operasi.

“Kumpulan akan memberi tumpuan kepada penyampaian strategi pertumbuhan tiga serampang serta aspirasi Pelepasan Sifar Karbon Bersih menjelang 2050 secara berdisplin termasuklah pengurusan komitmen kewangan dan obligasi hutang secara berhemat,” katanya seperti dilapor Astro Awani hari ini.

Beliau berkata demikian pada sidang media pengumuman Prestasi Kewangan Kumpulan Petronas di  Kuala Lumpur, pada Isnin.

Namun jelas beliau, industri minyak dan gas berpotensi menyaksikan harga menyederhana pada 2023 berikutan jangkaan kelembapan ekonomi, walaupun berdepan dengan cabaran ketidaktentuan pasaran yang berpanjangan.

“Dalam persekitaran ini, Petronas akan terus memacu kecemerlangan operasi dalam perniagaan terasnya sambil memenuhi sasaran pertumbuhan dan kemampanannya,” maklumnya.

Author

Diyana Rahip

View all posts

View all posts


Keputusan STPM diumum Khamis – MPM

MAJLIS Peperiksaan Malaysia (MPM) memaklumkan bahawa, keputusan peperiksaan Sijil Tinggi Persekolahan Malaysia (STPM) Tahun 2022 akan dikeluarkan pada Khamis ini.

Agensi itu berkata, calon sekolah kerajaan, bantuan kerajaan, swasta dan persendirian individu boleh mendapatkan keputusan dari sekolah masing-masing atau secara dalam talian mulai 11.30 pagi pada hari sama.

“Keputusan turut boleh didapatkan secara dalam talian di pautan http://stpm.mpm.edu.my/stpmK untuk mendapatkan slip keputusan peperiksaan STPM Tahun 2022 pada masa dan hari sama.

“Selain itu, keputusan boleh diperoleh secara sistem pesanan ringkas (SMS) untuk mendapatkan ringkasan keputusan peperiksaan STPM 2022 dengan menaip STPM/No.Kad pengenalan/Angka Giliran dan hantar ke 15888.

“Sistem ini akan diaktifkan mulai 11 pagi pada 13 Julai (Khamis) sehingga 12 tengah hari pada 23 Julai (Ahad),” kata MPM dalam satu kenyataan.

Seramai 41,701 calon telah menduduki peperiksaan itu tahun lalu di seluruh negara melibatkan 4,668 petugas sepanjang peperiksaan berkenaan.

Author

Fazleen Safina Abd Jamil

View all posts

View all posts


35 kenderaan disita hasil Op Khas Kenderaan Perdagangan

KUALA LUMPUR: Sebanyak 17,241 kenderaan diperiksa menerusi Op Khas Kenderaan Perdagangan oleh Jabatan Siasatan dan Penguatkuasaan Trafik (JSPT) Bukit Aman bermula Rabu hingga semalam.

Pengarah Jabatan Siasatan dan Penguatkuasaan Trafik (JSPT), Datuk Seri Mat Kasim Karim berkata, daripada jumlah itu, 5,897 lori diperiksa serta 652 bas dan 10,692 kenderaan lain-lain.

Menurutnya, operasi khas lima hari itu dilaksanakan bagi mengurangkan kadar nahas jalan raya terutama membabitkan kemalangan maut.

“Selain memastikan pengguna jalan raya mengikut peraturan dan undang-undang lalu lintas sedia ada, ia juga diharap dapat menjadikan lalu lintas terkawal serta diselaraskan dengan efektif.

“Sebanyak enam tangkapan dilakukan mengikut Akta Pengangkutan Jalan (APJ) 1987, satu tangkapan untuk Kanun Keseksaan serta sebanyak 27 tangkapan mengikut Akta Dadah Berbahaya (ADB) 1952.

“Selain itu, sebanyak 35 kenderaan disita dalam operasi khas ini,” katanya pada sidang media di Ibu Pejabat Polis Bukit Aman, di sini, hari ini.

Mengulas lanjut, Mat Kasim berkata, semasa operasi khas tersebut, 2,724 lori dikenakan saman, bas (109) serta lain-lain kenderaan (629).

Bagi operasi timbang berat, katanya, 35 kenderaan melalui proses itu dan tiga daripadanya disita kerana pelbagai kesalahan.

“Operasi khas itu juga memberi tumpuan ke atas pemandu yang memandu di bawah pengaruh dadah dan alkohol, selain kenderaan membawa muatan lebih atau kesalahan lain yang menyumbang kepada keadaan fizikal kenderaan berat.

“Operasi pada minggu lalu itu membabitkan sebanyak 2,613 kekuatan keseluruhan pegawai kanan polis dan anggota,” katanya.

Selain itu katanya, ops khas itu mendapat kerjasama serta kolaborasi daripada agensi lain antaranya Jabatan Pengangkutan Jalan (JPJ), Agensi Anti Dadah Kebangsaan (AADK) serta Jabatan Alam Sekitar (JAS). – Harian Metro

Author

Media Variasi

View all posts

View all posts


Rayuan Najib ditolak, Sri Ram kekal ketuai pasukan pendakwaan kes pinda laporan audit

PUTRAJAYA: Bekas Hakim Mahkamah Persekutuan, Datuk Seri Gopal Sri Ram akan kekal mengetuai pasukan pendakwaan dalam perbicaraan kes meminda laporan audit 1Malaysia Development Bhd (1MDB) Datuk Seri Najib Razak.

Ini selepas bekas perdana menteri berusia 69 tahun itu gagal dalam rayuannya di Mahkamah Persekutuan hari ini bagi melucutkan kelayakan Sri Ram daripada terus bertindak sebagai timbalan pendakwa raya kanan dan mewakili pihak pendakwa raya bagi kes itu.

Panel tiga hakim Mahkamah Persekutuan terdiri daripada Datuk Vernon Ong Lam Kiat, Datuk Zabariah Mohd Yusof dan Datuk Seri Hasnah Mohammed Hashim menolak rayuan Najib hari ini serta memutuskan bahawa tiada bukti berat sebelah di pihak Sri Ram berikutan pelantikannya sebagai timbalan pendakwa raya kanan.

Dalam keputusan sebulat suara, Ong yang mengetuai panel itu berkata, mahkamah bersetuju dengan Mahkamah Tinggi dan Mahkamah Rayuan bahawa tiada bukti yang menunjukkan Sri Ram telah mengambil bahagian dalam proses siasatan dan menjalankan siasatan dalam kes 1MDB yang dihadapi Najib.

“Kami tidak fikir Mahkamah Tinggi dan Mahkamah Rayuan telah melakukan kesilapan undang-undang yang membenarkan campur tangan rayuan,” kata hakim  itu yang mengesahkan keputusan Mahkamah Tinggi dan Mahkamah Rayuan.

Bagaimanapun, Ong berkata mahkamah-mahkamah itu mempunyai bidang kuasa sedia ada untuk melucutkan kelayakan seorang peguam daripada bertindak sebagai timbalan pendakwa raya dalam mana-mana kes jenayah.

Najib telah memohon untuk melucutkan kelayakan Sri Ram dalam perbicaraan kes meminda laporan audit yang dihadapinya, memohon pengisytiharan bahawa terdapat konflik kepentingan antara pelantikan Sri Ram sebagai timbalan pendakwa raya kanan dan amalan guamannya.

Beliau juga memohon pengisytiharan bahawa Sri Ram telah bertindak bercanggah dengan kepentingan pelantikannya sebagai timbalan pendakwa raya kanan, berat sebelah dan mempunyai tanggapan awal dan tentuan awal tentang kesalahan Najib walaupun sebelum didakwa secara rasmi di mana-mana mahkamah.

Dalam permohonannya, beliau juga mahu satu perintah supaya Sri Ram juga dilucutkan kelayakan daripada terus bertindak sebagai timbalan pendakwa raya kanan atau mewakili pihak pendakwa raya dalam kes jenayahnya yang lain, berkaitan 1MDB.

Perbicaraan lain berkaitan 1MDB terhadap Najib yang masih belum selesai di Mahkamah Tinggi Kuala Lumpur ialah kes 1MDB, pecah amanah melibatkan pembayaran kepada International Petroleum Investment Company (IPIC) serta pengubahan wang haram dan penyalahgunaan kuasa melibatkan RM2.6 bilion yang dikaitkan kepada kes 1MDB.

Pada 15 Februari lepas, Mahkamah Tinggi menolak rayuan Najib dan beliau juga gagal dalam rayuannya di Mahkamah Rayuan pada 8 September.

Mahkamah Tinggi menetapkan 30 Januari tahun depan untuk memberikan keputusannya sama ada Najib dan bekas Ketua Pegawai Eksekutif 1MDB Arul Kanda Kandasamy dibebaskan atau diperintah membela diri berhubung kes meminda laporan audit itu.

Najib didakwa menggunakan kedudukannya untuk mengarahkan pindaan dibuat terhadap laporan audit akhir 1MDB sebelum dibentangkan kepada Jawatankuasa Kira-kira Wang Negara bagi mengelak sebarang tindakan diambil terhadapnya.

Arul Kanda, 45, pula didakwa bersubahat dengan Najib dalam membuat pindaan terhadap laporan tersebut untuk melindungi bekas perdana menteri itu daripada dikenakan tindakan.

Perbuatan itu didakwa dilakukan di Kompleks Jabatan Perdana Menteri, Putrajaya antara 22 dan 26 Februari 2016.

Najib kini menjalani hukuman penjara 12 tahun selepas Mahkamah Persekutuan pada Ogos lepas mengekalkan sabitan dan hukuman penjara serta denda RM210 juta kerana menyalahgunakan RM42 juta dana SRC International.

Peguam Tan Sri Muhammad Shafee Abdullah mewakili Najib manakala pasukan pendakwaan diketuai  Sri Ram. – BERNAMA


Geng kaki pancing! Jom rebut hadiah RM40,000 di Port Dickson Ahad ini

CYBERJAYA: Bagi anda yang gemar memancing, jangan lepaskan peluang untuk memenangi hadiah wang tunai berjumlah lebih RM40,000 menerusi pertandingan memancing Cuti-Cuti Malaysia Port Dickson Surfcasting yang akan berlangsung pada Ahad ini.

Pertandingan yang dianjurkan Kelab memancing, West Coast Surfcaster (WCS) ini merupakan inisiatif membantu kerajaan mempromosi pelancongan dalam negara menerusi tema Cuti-Cuti Malaysia yang didukung oleh Tourism Malaysia.

Presiden WCS, Yusuf Harun berkata, pertandingan julung kali dianjurkan ini diharap membantu industri pelancongan domestik dengan pergerakan peserta dari seluruh Semenanjung bagi menyertai acara terbabit.

“Selain memancing, peserta bersama keluarga dapat bercuti di pantai peranginan popular ini, sekali gus turut menyumbang kepada ekonomi setempat,” katanya memetik Berita Harian.

Tambah beliau, pemilihan lokasi pertandingan adalah kerana Port Dickson kaya dengan pelbagai spesies ikan gred A seperti ebek, bawal pinang, daun baru, gerong belang dan lain-lain.

Menerusi pertandingan ini, juara pertandingan akan membawa pulang hadiah wang tunai RM18,000, naib juara (RM4,000) dan ketiga (RM2,000), manakala pemenang keempat dan kelima, masing-masing akan membawa pulang RM800 dan RM500.

Bukan itu sahaja, hadiah RM200 akan diberikan kepada peserta di tempat keenam hingga 20, manakala tempat ke-21 hingga 120 bakal menerima RM150.

Selain itu, turut disediakan 30 hadiah cabutan bertuah berupa wang tunai RM100 setiap satu.

Kaunter pendaftaran dibuka di lokasi pertandingan mulai jam 2 petang Sabtu hingga 12 tengah malam dan bersambung pada jam 6.30 pagi Ahad hingga pertandingan dimulakan dengan 300 peserta paling awal mendaftar akan menerima baju T percuma.

Individu yang berminat menyertai pertandingan atau mendapatkan maklumat lanjut boleh hubungi penganjur di talian 019-6203040, 012-2141401 atau 012-6823479.

Author

Diyana Rahip

View all posts

View all posts